Apa Sebenarnya Fungsi Jalur dan Belang Pada Tubuh Haiwan?

Dunia semulajadi penuh dengan evolusi fesyen tersendiri, dari polkadot hingga kepada corak geometri. Tetapi salah satu yang paling popular sudah tentunya jalur atau belang.

Terdapat begitu banyak haiwan yang mempunyai jalur dan ia pastinya mempunyai fungsi tertentu.

Anda mungkin pernah mendengar bahawa jalur-jalur ini berfungsi untuk penyamaran yang mana kedengaran agak aneh memandangkan ia sangat menonjol dan mudah dikesan oleh mata manusia.

Tapi memang benar bahawa jalur-jalur ini membantu penyamaran haiwan, tetapi ia adalah salah satu daripada banyak fungsi berbeza yang dimiliki jalur bagi haiwan yang berlainan.

Jalur boleh memberikan manfaat bagi dua fungsi yang berlawanan iaitu sama ada untuk membuat haiwan sukar dilihat atau untuk menonjolkannya, bergantung kepada jalur dan juga dan persekitaran haiwan itu hidup.

Sebagai contoh, harimau dan kuda belang kedua-duanya mempunyai jalur, tetapi menurut kajian 1987, ia adalah untuk sebab yang berbeza sama sekali.

Dalam kajian itu, para saintis menganalisa frekuensi jarak setiap jalur haiwan iaitu berapa banyak jalur dalam ruang tertentu dan latar belakang semulajadi haiwan yang ditemui.

Secara matematiknya, belang pada harimau  serupa dengan habitatnya dan tidak bagi jalur kuda belang.

Kesimpulannya adalah bahawa jalur harimau adalah baik untuk membuatkan haiwan ini sukar untuk dilihat dan bagi belang kuda belang, ia tidak begitu membantu dalam penyamaran.

Maklumat matematik itu telah dimasukkan ke dalam ujian kehidupan sebenar pada tahun 2017 oleh para penyelidik yang menghasilkan rama-rama palsu dengan corak yang berbeza dan dilekatkan pada kulit kayu.

Apabila warna jalur sepadan dengan latar belakang iaitu olive (warna hijau kekuningan) dan hitam dan kekerapan serta orientasi jalur juga sepadan dengan latar belakang, rama-rama kurang cenderung untuk diserang oleh burung.

Para saintis menganggap ini kerana corak itu tidak dapat dilihat dari jauh kerana ia juga membuatkan manusia menghampiri untuk melihat rama-rama itu.

Tetapi apabila jalur itu tidak sepadan dengan warna latar belakang iaitu kuning dan hitam, yang merupakan warna yang sering dilihat sebagai isyarat amaran, ia juga berfungsi menghalang burung daripada menyerang.

Perkara yang sama masih berlaku walaupun corak tersebut mempunyai sedikit perbezaan kontras dengan latar belakang.

Dan jumlah kontras untuk jalur warna ini tidak menjejaskan betapa dekatnya manusia perlu menghampiri untuk melihat.

Para penulis mencadangkan bahawa corak yang ideal untuk jalur amaran mungkin jalur yang mana kurang cenderung untuk menarik perhatian dari jauh, tetapi juga sangat tersendiri untuk menghantar mesej yang jelas jika anda semakin dekat.

Dengan cara ini, jalur ini sebenarnya mempunyai dua fungsi iaitu untuk menyembunyikan haiwan tersebut dan memberi amaran kepada mana-mana penyerang yang mendekati.

Bagi rama-rama palsu yang dilekatkan pada kulit kayu, mungkin tiada masalah. Tetapi, pemangsa sudah tentu tidak akan berdiam diri dan mengejar mangsa, membuatkan mangsa akan turut bergerak.

Satu kajian pada tahun 2019 menghasilkan pepijat palsu sendiri dan kemudian menunjukkan video pepijat-pepijat itu yang sedang bergerak kepada mentadak (pemangsa serangga lain).

Mentadak-mentadak tersebut sukar untuk melihat pepijat-pepijat yang mempunyai jalur nipis apabila ia bergerak pada kelajuan tinggi.

Jadi bagaimana dengan kuda belang? Walaupun corak haiwan ini tidak menyukarkan penglihatan terhadap latar belakang biasa ketika ia dalam keadaan pegun, adakah ianya sukar dilihat ketika ia berlari?

Penglihatan singa tidak sama dengan penglihatan serangga, jadi kita tidak dapat menerangkan secara langsung.

Tim Caro dari UC Davis, yang telah melakukan banyak penyelidikan terhadap jalur kuda belang ragu-ragu tentang idea bahawa corak kuda belang menjadikan sukar bagi para pemangsa melihatnya, sebahagiannya kerana ia tidak berfungsi dengan sepatutnya untuk haiwan ini.

Malah, jika jalur-jalur kuda belang sebenarnya berfungsi untuk penyamaran, maka singa akan memakan lebih banyak kuda belang memandangkan berapa banyak jumlah haiwan ini.

Tetapi apa yang menghairankan adalah penyelidikan Tim Caro menunjukkan bahawa fungsi jalur pada kuda belang mempunyai kaitan dengan persembunyian, iaitu menyembunyikan haiwan ini daripada serangga.

Beberapa teori tentang jalur kuda belang telah dibahaskan untuk bertahun-tahun.

Selain daripada penyamaran dari pemangsa, dicadangkan bahawa ia mempunyai fungsi sosial di mana corak itu membuatkan mereka kekal sejuk dan yang paling disokong oleh penyelidikan baru-baru ini adalah bahawa ia menghalang daripada lalat yang menggigit.

Bagi fungsi sosial, tidak banyak bukti yang wujud kerana kuda tanpa jalur boleh membezakan spesis-spesis kuda lain dan kuda belang tidak pula dipinggirkan oleh kuda-kuda lain.

Bagaimana pula dengan suhu? Idea di sebalik ini adalah matahari akan memanaskan kawasan hitam dan putih ke tahap yang berbeza, menyebabkan aliran udara yang sejuk di antara kedua-duanya.

Kajian tahun 2015 mendapati pola corak kuda belang seolah-olah berubah mengikut rantau dan iklim, tetapi ujian kehidupan sebenar mendapati bahawa idea itu tidak begitu tepat.

Apabila ahli eksperimen mengecat tong air dengan warna kuda dan juga beberapa jenis corak jalur lalu suhu tong-tong itu diambil dalam pelbagai jenis cuaca, mereka mendapati bahawa suhu pada warna jalur kuda belang bukanlah yang paling rendah.

Tetapi kajian oleh Tim Caro dan rakan sekerja pada tahun 2014 melihat pengagihan geografi spesies kuda, kuda belang dan keldai yang berlainan dan membandingkannya dengan pengagihan lalat yang menggigit yang menyerang haiwan-haiwan ini.

Hasil daripada kajian ini diuji pada tahun 2019 dengan memerhatikan tingkah laku lalat di sekitar kuda dan kuda belang yang tinggal di sebuah ladang di England.

Bukan sahaja lalat kurang mendarat di atas kuda belang, tetapi serangga ini juga jarang mendarat di atas kuda yang memakai sarung dengan jalur kuda belang.

Walaupun teori ini yang paling disokong ketika ini, apa yang masih belum diketahui adalah apa yang terdapat pada penglihatan lalat yang membuatkannya enggan mendarat di atas jalur?


Ini Strategi Jenama Mewah Paksa Rakyat China Beli Dari Luar Negara

Semakin ramai orang dari China melancong ke luar negera untuk membeli barangan mewah.

Pelbagai kedai mewah di Amerika Syarikat dan Eropah telah menjadi tempat yang mesti dilawati bagi pelancong China dan seseorang itu tidak kelihatan seperti melancong ke luar negara sehingga dia membeli beberapa barangan mewah di luar negara.

Apa yang menghairankan adalah kebanyakan jenama-jenama mewah ini mempunyai kedai di China. Kenapa pengguna Cina pergi ke negara lain untuk membeli produk yang juga dijual di China?

Oleh kerana jenama mewah antarabangsa telah lama menetapkan harga yang jauh lebih tinggi untuk produk mereka di China daripada di banyak negara lain, ini memaksa pengguna mewah Cina untuk beralih ke pasaran asing.

Dan jika dibandingkan dengan harga yang dijual di luar China, harga barangan mewah jauh melambung tinggi di China.

Sebagai contoh, harga runcit beg Chanel Classic Flap adalah RM16,000 di Perancis, tetapi dinaikkan sebanyak 34% kepada RM24,500.

Harga beg Louis Vuitton Speedy 30 yang dijual hanya RM2,600 di Eropah pula dinaikkan sebanyak 36% kepada RM4,040 di China.

Tidak hairanlah para pengguna China berduyun-duyun ke luar negeri untuk membeli barangan mewah.

China secara perlahan-lahan menggantikan negara-negara Eropah dan Amerika Syarikat untuk menjadi kuasa utama penggunaan barangan mewah. .

Jenama mewah antarabangsa juga telah memberi lebih perhatian kepada pasaran China. Kenapa barangan mewah lebih mahal di China daripada di negara lain?

Cukai, kos pengagihan dan kos pemasaran adalah sebab utama, kata Zhou Ting, pakar barangan mewah dan dekan Institut Penyelidikan untuk Tokoh Fortune.

Kos pengedaran merujuk kepada sewa dan yuran pengurusan. Laporan tahunan menunjukkan bahawa kos pemasaran menyumbang sebahagian besar kepada harga kos barangan mewah dan bahkan lebih tinggi daripada itu.

China mempunyai tarif import yang tinggi, iaitu di antara 6.4% dan 25%. Tambahan pula, cukai nilai tambahan, cukai penggunaan dan cukai perniagaan mesti dibayar untuk jualan barangan mewah di China.

Oleh itu, harga runcit akhir di China adalah dua pertiga lebih tinggi daripada nilai CIF (kos, insurans dan pengangkutan).

Sebagai contoh, nilai CIF krim mata Estee Lauder RM104, ditambah dengan 10% tarif import, 30% cukai penggunaan dan yuran import yang lain, menjadikan harga duti import kepada RM163, hampir RM60 lebih tinggi daripada nilai CIF.

Semasa peredaran di China, terdapat juga 5% cukai jualan, 17% nilai ditambah cukai, serta cukai penyelenggaraan dan pembinaan bandar dan kos pengiklanan.

Kemudian, harga runcit akhir krim mata Estee Lauder di kedai-kedai melonjak kepada RM320, daripada RM104.

Jenama mewah dilihatkan semakin berjaya dengan "streetwear" atau pakaian jalanan dalam kalangan pengguna China, satu langkah yang membolehkan mereka mengenakan harga yang lebih tinggi.

Louis Vuitton, Chanel, Hermes dan Dior adalah antara lima jenama teratas yang disenaraikan di bawah hashtag "sneaker" di aplikasi membeli-belah China yang popular, menurut laporan Gartner L2 bulan lalu.

Satu-satunya jenama lain di kalangan lima teratas ialah Nike, yang mana bukanlah jenama mewah jika dibandingkan dengan 4 yang lain.

Jenama mewah telah menyokong pembangunan produk yang berorientasikan belia seperti kasut sneakers dan barangan streetwear dengan model e-dagang yang inovatif dan pengaktifan jenama yang didorong oleh selebriti di platform digital yang relevan.

"It sneakers" telah muncul sebagai satu simbol yang digunakan digunakan untuk mengekspresikan diri dan merupakan pembelian mewah utama bagi pembeli muda di China.

Jenama mewah juga meminjam strategi harga dan pengedaran dari budaya streetwear iaitu "drop model".

Ini bermakna mereka mengeluarkan beberapa item yang terhad dalam tempoh masa yang singkat, yang menimbulkan kekurangan bekalan dan membolehkan mereka mengenakan harga yang tinggi.

Drop model dalam streetwear adalah sama seperti yang dilakukan oleh jenama mewah, di mana ia mewujudkan rasa mendesak untuk membeli dalam diri pengguna.

(Beg pakaian lut sinar edisi terhad kerjsama antara Rimowa dan Off-White)

Sebagai contoh, jenama mewah Rimowa bekerjasama dengan jenama streetwear yang paling relevan, Off-White, pada tahun 2018 dan mengeluarkan beg pakaian lut sinar edisi terhad.

Kerjasama itu mendapat perhatian paling banyak di platform seperti Weibo (Twitter versi China) berbanding semua kerjasama mewah yang lain, walaupun beg pakaian itu dijual dengan harga RM7,120.

Budaya streetwear yang dipopularkan oleh pereka seperti Virgil Abloh dan Kanye West telah mendapat populariti pada tahun 2017 dan telah meresap ke dalam industri mewah.

China adalah pasaran penting untuk kedua-dua produk mewah dan streetwear dan pada tahun 2018, pengguna China yang tertarik dengan streetwear di China dan di luar negara membelanjakan sebanyak RM482 bilion untuk produk mewah.

Walau bagaimanapun, harga yang tinggi dan kekurangan bekalan barang-barang mewah ini telah membuka peluang bagi barang palsu untuk muncul di pasaran.

Louis Vuitton telah menjadi salah satu jenama mewah yang menggunakan drop model sebagai strategi pengedaran.

Pada tahun 2018, jenama fesyen Perancis ini merupakan jenama mewah yang paling banyak ditiru di dunia dan produknya merangkumi separuh daripada produk mewah palsu yang terdapat di pasaran.

Jenama yang paling berjaya sudah tentu menjadi mangsa produk palsu yang paling tinggi, maka jenama-jenama perlu benar-benar proaktif.

Pasaran mewah di China masih berkembang walaupun dijual dengan harga tinggi dan masalah pemalsuan. Menurut laporan, pengguna China akan menyumbang 40% daripada perbelanjaan global ke atas jenama mewah menjelang 2025.

Tetapi ketika mana pengguna muda mula membuat lebih banyak pembelian mewah, jenama-jenama fesyen mewah perlu terus berkembang untuk mengekalkan kejayaan dalam pasaran ini.

Adalah sangat penting untuk mampu memenuhi kemahuan generasi muda dan pembeli jenama mewah semakin jauh lebih muda di China.

Mereka mengikuti trend fesyen mereka sendiri dan selebriti jadi jenama-jenama mewah perlu menggunakan perkara ini dalam strategi pemasaran digital mereka.


6 Penjara yang Menawarkan Program Unik Untuk Banduan

Seperti yang semua tahu, penjara adalah tempat di mana individu yang disabitkan dengan kesalahan menjalani hukuman. Hampir semua orang tidak mahu dimasukkan ke dalam penjara. Ini kerana, penjara bukanlah tempat untuk bercuti atau bersuka-ria dan biasanya sangat membosankan.

Namun, terdapat beberapa penjara di seluruh dunia yang menawarkan program menyeronokkan bagi membantu para penghuninya berasa tidak sunyi dan lebih menghargai erti sebuah kebebasan. Berikut adalah beberapa buah penjara yang menawarkan program unik untuk banduannya.

Mengajar banduan bagaimana menggunakan senjata mungkin dilihat sebagai program yang tidak wajar bagi sesebuah penjara. Namun, pihak pengurusan Penjara Thies di Senegal ini percaya bahawa sukan pedang mampu meningkatkan disiplin para banduan muda.

Di penjara kedua terbesar Senegal ini, banduan muda diajar sukan lawan pedang, disaksikan oleh jurulatih bertauliah dari jauh. Latihan pedang yang diadakan seminggu sekali ini adalah program percubaan bagi membantu para pesalah di sini.

Setakat ini, lebih daripada 300 banduan lelaki dan wanita yang menyertai program ini. Menurut Ketua Penjara Thies, mereka yang telah melalui program ini amat sedikit kembali melakukan jenayah dan dipenjarakan semula. (sumber)

Penghuni di penjara ini sering menyelesaikan masalah mereka dengan program yang diperkenalkan iaitu perlawanan tinju klasik. Oleh kerana itu, penjara ini tidak pernah mengalami rusuhan atau tindakan ganas daripada banduan dalam masa 10 tahun.

Selain itu, penghuni-penghuni di sini seperti tidak mahu meninggalkan penjara ini kerana program-program hebat yang lain seperti aktiviti kebudayaan, kesenian dan kraf yang boleh dijual kepada pelancong. Selain makanan yang hebat, banduan juga menikmati tidur yang selesa tanpa gangguan. (sumber)

Norway adalah negara yang memperkenalkan penjara mesra alam pertama di dunia. Penjara Pulau Bastoy ini menggunakan panel solar untuk sumber tenaga, menghasilkan makanan sendiri, mengitar semula semua benda dan cuba mengurangkan pencemaran alam.

Panel solar yang dipasang ini telah mengurangkan penggunaan elektrik penjara itu sebanyak 70%. Ia juga mendapat geran daripada badan-badan alam sekitar untuk membantu menghasilkan makanan organik yang bermutu tinggi.

Lebihan makanan mentah dari dapur Penjara Pulau Bastoy akan dijual ke penjara-penjara lain. Penjara ini juga terkenal di seluruh dunia kerana layanan istimewanya kepada banduan seperti program sukan tenis, menunggang kuda dan berenang. (sumber)

Dari luar, Justizzentrum Leoben kelihatan seperti bangunan sebuah pejabat yang diperbuat daripada kaca. Sebenarnya, ia adalah pusat pemulihan yang dibina bagi tahanan kawalan minimum. Penghuni di sini juga dibenarkan memakai pakaian pilihan mereka.

Banduan juga mempunyai akses kepada dapur umum di mana mereka boleh memasak makanan sendiri. Tujuannya adalah untuk memberikan mereka persekitaran hidup yang normal supaya mudah menyesuaikan diri apabila dibebaskan kelak.

Uniknya, hampir semua banduan di sini ditahan atas kesalahan pecah rumah. Austria adalah negara yang tinggi dengan jenayah pecah rumah, 40% lebih tinggi berbanding Amerika Syarikat. (sumber)

Pusat Penahanan dan Pemulihan Wilayah Cebu adalah sebuah penjara di Wilayah Cebu, Filipina. Ia adalah kemudahan penjara kawalan maksimum dengan kapasiti seramai 1600 penghuni.

Apa yang menarik mengenai penjara ini ialah program tarian seragam banduan yang menjadi tular di internet. Ketua Penjara Cebu, Byron F. Garcia, didakwa mendapat idea ini setelah diilhamkan oleh babak dari filem Shawshank Redemption.

Penjara itu juga mengadakan pertunjukan langsung dan banduan juga membuat persembahan untuk tabung amal dan mereka dibayar untuk melakukannya. Kini, program tarian itu terpaksa ditanggungkan bagi menangani masalah lebihan banduan di penjara itu. (sumber)

Penjara San Pedro atau El penal de San Pedro adalah penjara terbesar di La Paz, Bolivia. Banduan di sini menguruskan penjara ini sendiri sebagai satu komuniti bebas. Apa yang menariknya, penjara ini kelihatan seperti sebuah kampung.

Mereka telah membangunkan sistem undang-undang, hukuman, politik, ekonomi dan pendidikan sendiri. Penghuni di penjara ini membayar sewa untuk sel-sel mereka. Ini memerlukan mereka untuk bekerja dari dalam penjara. Sama seperti sebuah kampung biasa, anda dapat lihat kanak-kanak bermain, terdapat gerai-gerai jualan dan juga restoran.

Di penjara ini, tiada pengawal atau pintu besi. Kos sebuah sel adalah antara USD 1,000-1,500 dan biasanya bergantung kepada tempoh hukuman. Menurut beberapa banduan, anda boleh hidup mewah sekiranya mempunyai wang dan mereka yang tidak mampu terpaksa berkongsi sel. (sumber)


Bagaimana WinRAR Untung Kalau Beri "Free Trial" Seumur Hidup?

Sedar atau tidak, kebanyakan daripada pengguna komputer pasti pernah menggunakan perisian WinRAR.

Namun, pernah tak anda terfikir bagaimana anda masih boleh terus menggunakan WinRAR secara percuma walaupun selepas tempoh percubaan 40 hari tamat?

Jawapan pendek kepada soalan ini adalah kerana strategi perniagaan syarikat ini yang membenarkannya berlaku.

Pada tahun 1993, dunia diperkenalkan dengan "shawl archive" atau RAR, format fail arkib pemilikan yang menyokong pemulihan ralat pemampatan data dalam rangkuman fail.

Ia telah dibangunkan oleh jurutera perisian Rusia, Eugene Roshal, tetapi hak cipta untuk format fail itu dipegang oleh abangnya, Alexander Roshal.

Dua tahun kemudian, kita melihat kemunculan WinRAR, sebuah utiliti arkib fail untuk Windows yang akan digunakan untuk membuat dan melihat arkib dalam format fail RAR atau Zip, serta membongkar sejumlah besar format fail arkib lain.

WinRAR diagihkan sebagai "perisian boleh cuba sebelum beli" yang bermaksud bahawa anda boleh menggunakannya secara percuma selama jangka waktu tertentu dan kemudian membuat keputusan sama ada ingin teruskan ataupun tidak.

Jika anda ingin terus menggunakannya, mengikut Syarat Penggunaan, anda perlu membeli lesen.

Dan semua fungsi masih akan berfungsi seperti biasa. Satu-satunya perkara yang anda akan hadapi adalah mesej peringatan khasnya:

"Sila ambil perhatian bahawa WinRAR bukan perisian percuma. Selepas tempoh percubaan selama 40 hari, anda perlu sama ada membeli lesen atau membuangnya dari komputer anda".

Pengguna komputer persendirian jarang membeli perisian ini dan jika anda berasa bersalah mengenainya, mungkin tidak perlu lagi berasa sedemikian.

Ini kerana syarikat ini tahu bahawa anda menggunakan perisian mereka secara percuma, malah mereka membenarkannya.

Ramai pengguna benar-benar percaya perisian WinRAR adalah perisian percuma dan ini membuatkan pengguna tidak berasa untuk menggunakan versi cetak rompak dengan potensi berbahaya, jika perisian asli boleh digunakan.

Sebenarnya, ia adalah strategi perniagaan yang sangat berani yang bukan hanya membantu syarikat ini membanteras cetak rompak perisian, tetapi juga membolehkan WinRAR menjadi salah satu program yang paling banyak digunakan di dunia.

Strategi ini dilihatkan sebagai sangat mengagumkan, tetapi soalan logik seterusnya adalah bagaimana mereka menjana keuntungan?

Jawapannya adalah sangat ringkas iaitu melalui perniagaan. Terma dan syarat umum bagi pelanggan untuk WinRAR mengimplikasikan yang berikut:

Pelanggan boleh memuat turun perisian RAR tanpa caj dari laman web WinRAR.com dan rarlab.com serta menggunakan perisian tanpa bayaran selama 40 hari. Sepanjang tempoh ini semua fungsi perisian RAR tersedia kepada pengguna dengan pengecualian fungsi: "Tambah maklumat kesahihan ", "Tunjukkan fail protokol" dan "memadam fail protokol".

Pembeli harus menguji perisian RAR semasa fasa ujian untuk menentukan sama ada ia memenuhi keperluan yang diperlukan, khususnya pelanggan mesti menentukan sama ada perisian RAR berfungsi di bawah sistem pengendaliannya serta dalam persekitaran perkakasan dan perisian yang dikehendaki.

Pembeli berjanji untuk memperolehi lesen untuk perisian RAR hanya jika dan bila, dia telah meyakinkan dirinya bahawa dia boleh menjawab soalan yang disebutkan di atas dengan jawapan "Ya".

Dan walaupun kebanyakan pengguna persendirian biasanya tidak peduli dengan tindakan undang-undang, syarikat-syarikat perlu mengambil perhatian jika mereka tidak ingin dikenakan tindakan atau sekurang-kurangnya mengekalkan reputasi yang baik.

Dengan ini, syarikat akan membeli lesen untuk semua perisian yang digunakan oleh para pekerja mereka dan perkara yang sama berlaku dalam kes WinRAR.

Sudah tentu tidak semua syarikat yang mengikut undang-undang tetapi sebilangan besar daripada mereka yang membeli lesen untuk mengelakkan pendakwaan yang berpotensi adalah hasil sumber terbesar untuk WinRAR.

Dengan membenarkan pengguna biasa untuk terus menggunakan fungsi perisian tetapi dengan "gangguan" berterusan melalui mesej setiap kali membuka perisian ini, syarikat itu meningkatkan peluang untuk orang ramai benar-benar membeli WinRAR sama disebabkan kejujuran, rasa bersalah bahkan secara tidak sengaja.

Membuatkan pengguna untuk membeli program penuh tidak begitu mudah kerana kebarangkalian untuk pengguna membeli selepas mencuba secara percuma adalah tersangat rendah.

Namun dalam kes WinRAR, ia akan kelihatan bahawa mereka hanya mahu perisian mereka berada di internet dan diketahui ramai, sehinggakan pada tahun 2015, mereka secara rasmi mengeluarkan edisi peribadi secara percuma untuk China.

Juga perlu diketahui bahawa WinRAR mempunyai aplikasi Android dan ia adalah percuma, tetapi boleh menjana pendapatan melalui pengiklanan.

Disebabkan oleh "mesej gangguan" oleh WinRAR setiap kali perisian dibuka, ia digelarkan sebagai "nagware", istilah untuk perisian yang mengingatkan pengguna secara berterusan untuk membeli lesen.

Jenis perisian ini juga dirujuk sebagai "begware" dan "annoyware", jelas sekali kerana orang ramai geram dengan peringatan yang berterusan itu.


Kisah Malang yang Menimpa Para Pelakon Power Rangers

Power Rangers adalah rancangan TV Amerika yang adaptasi daripada siri adiwira Jepun, Super Sentai. Apabila Mighty Morphin Power Rangers mula ditayangkan pada tahun 1993, Ia mendapat sambutan hangat oleh peminat kecil di seluruh dunia.

Walaupun Power Rangers hebat bertarung dan dikenali sebagai pelindung Bumi tetapi itu bukanlah sebenarnya yang berlaku kepada para pelakonnya. Dalam misteri yang digelar sebagai "Sumpahan Power Rangers ini", seramai 14 orang yang terlibat dengan rancangan ini telah mengalami pelbagai perkara malang tidak lama selepas melakonkan siri kegemaran ramai itu.

Berikut adalah beberapa "sumpahan" yang menimpa pelakon kegemaran anda suatu masa dahulu.

Pada 13 Mei 2019, pelakon watak Red Wind Ranger dalam siri Power Rangers Ninja Storm (2003) telah ditemui mati di rumahnya oleh pihak polis. Punca kematian pelakon bernama Pua Magasiva itu tidak dapat dipastikan.

Menurut Jason Chan, seorang lagi pelakon Power Rangers bersama Magasiva berkata, semua rakan-rakan mereka terkejut dengan pemergian Magasiva kerana dia sentiasa kelihatan sihat. Pua Magasiva meninggal dunia pada usia 38 tahun. (sumber)

Lama sebelum dia menjadi Trini Kwan (Ranger Kuning) dalam Mighty Morfin Power Rangers, kehidupan sebenar pelakon Thuy Trang adalah lebih dahsyat berbanding lakonan. Ketika kecil, dia dan ahli keluarganya telah melarikan diri dari Vietnam dan selamat tiba di Hong Kong.

Semasa dalam pelayarannya, Trang sakit teruk dan pelarian lain mencadangkan agar ibunya membuang Trang ke dalam laut. Namun, Trang selamat dan akhirnya keluarganya berjaya sampai ke Amerika. Trang menunjukkan minat dalam lakonan dan disebabkan dia mahir seni mempertahankan diri, dia dipilih menjadi Ranger Kuning dan berlakon dalam 80 episod musim pertama dan kedua.

Malangnya, kerjaya Trang terhenti pada usia 27 tahun. Dia adalah mangsa pertama "kutukan Power Rangers". Pada tahun 2001, Trang dan rakan-rakannya terlibat dalam kemalangan apabila kereta yang mereka naiki terjatuh ke dalam gaung di kawasan pergunungan. (sumber)

Apabila Power Rangers Zeo mencari pelakon untuk memainkan watak abang kepada Tommy Oliver (Ranger Hijau/Putih yang dimainkan oleh Jason David Frank), mereka telah memilih abang kandung Jason iaitu Erik Ray Frank. Malangnya, ia adalah lakonan terakhir Erik.

Sementara watak Ranger Hijau/Putih menjadi kegemaran ramai, watak David Trueheart (lakonan Erik) terpaksa dipendekkan apabila dia meninggal dunia pada usia 29 tahun. Tiada siapa tahu punca kematian Erik, menyebabkan teori sumpahan Power Rangers ini semakin hangat diperkatakan.

Pelakon ini mendapat peluang besar melakonkan watak Ranger Merah dalam Power Rangers Wild Force (2002) dan watak Decker dalam Power Rangers Samurai (2011). Beberapa tahun selepas itu, dia dituduh membunuh rakan sebiliknya dengan sebuah pedang.

Menurut kisah, Medina berkelahi dengan rakan sebiliknya berkaitan teman wanita Medina. Teman sebiliknya dikatakan memecahkan pintu bilik dan Medina terpaksa mempertahankan dirinya dengan sebilah pedang samurai. Bintang itu kemudian ditangkap dan didakwa melakukan pembunuhan. Dia kemudiannya dipenjarakan selama enam tahun. (sumber)

Peta Rutter adalah pelakon New Zealand yang membintangi Power Rangers Mystic Force (2006) sebagai White Mystic Ranger Udonna. Rutter adalah pelakon paling tua yang pernah melakonkan watak seorang Ranger.

Pada tahun 2010, Rutter telah meninggal dunia akibat tumor otak, menjadikannya pelakon Power Rangers kedua yang meninggal dunia selepas Thuy Trang (Ranger Kuning Mighty Morphin Power Rangers) yang meninggal akibat kemalangan kereta pada 2001.

Dalam siri Mighty Morphin Power Rangers (1993-1997), semua Ranger akan menghabiskan masa di Pusat Belia Angel Grove apabila mereka tidak bertarung. Pemilik pusat belia itu, Ernie (dimainkan oleh Richard Genelle) sering membantu masalah Power Rangers dengan menawarkan nasihat kepada mereka.

Selepas empat tahun berada di Pusat Belia Anger Grove, watak Ernie dikatakan berpindah ke Amerika Selatan untuk menjadi sukarelawan bantuan kecemasan di sana. Pada hakikatnya, pelakon Richard Genelle mengalami masalah kesihatan.

Genelle pernah berhenti merokok dan berusaha untuk melawan obesitinya. Malangnya, Genelle meninggal dunia pada 2008 ketika berusia 47 tahun akibat serangan jantung. (sumber)

Nampaknya, sumpahan Power Rangers ini tidak hanya terhad kepada watak adiwiranya sahaja tetapi juga pada watak antagonis Rita Repulsa (yang dimainkan oleh Machiko Soga). Soga pada mulanya melakonkan watak antagonis dalam siri rancangan TV Super Sentai (yang menjadi inspirasi Power Rangers).

Dia kemudian menjadi Rita Repulsa apabila Power Rangers versi Amerika menggunakan babaknya dalam Super Sentai. Pada tahun 2005, Soga mendedahkan bahawa dia sedang bergelut dengan kanser pankreas selama dua tahun. Dia akhirnya meninggal dunia setahun kemudian pada usia 68 tahun. (sumber)

Walaupun watak Zordon adalah pencipta Power Rangers tetapi dia juga tidak kebal sumpahan siri itu. Bermula dari siri pertama pada 1993 sehingga 1998, Robert L. Manahan adalah individu yang menjadi juru suara bagi watak Zordon.

Manahan juga adalah seorang juru suara yang terkenal pada era 1990-an. Dua tahun setelah meninggalkan siri Power Rangers, Manahan meninggal dunia akibat serangan jantung ketika berusia 43 tahun.

Banyak lagi sebenarnya watak sampingan dan tambahan dalam siri Power Rangers yang meninggal dunia, membunuh diri atau terlibat dalam jenayah berat. Adakah anda percaya tentang Sumpahan Power Rangers yang diperkatakan ramai ini?


Sejarah Roller Coaster Sebagai Penyelesaian Gejala Sosial

Di taman tema seluruh dunia, permainan roller coaster merupakan tarikan utama bagi pengunjung dewasa. Malah, pengunjung juga tidak kisah sekiranya perlu beratur selama berjam-jam lamanya untuk menaiki permainan ini. Bagi yang berkemampuan pula, sudah tentulah tiket "fast lane" menjadi pilihan.

Sekiranya anda tanya pada mana-mana pengunjung yang gemarkan permainan ini, rata-ratanya akan mengatakan mereka menggemari keseronokan dan perasaan gementar ketika menikmati permainan yang hanya mengambil masa beberapa minit sahaja. Ianya bagaikan satu kepuasan dapat menjerit ketika roller coaster bergerak pantas di atas landasan.

Pernahkan anda terfikir, daripada manakah asal-usul permainan ini? Lebih menarik lagi, roller coaster yang dicipta pada penghujung 1800-an ini asalnya bukanlah dicipta untuk tujuan hiburan, sebaliknya dicipta untuk menangani masalah sosial dalam kalangan golongan orang muda pada waktu itu. Pelik bukan?

Selepas tamatnya Perang Saudara di Amerika Syarikat, keadaan negara yang stabil dan membangun telah mewujudkan banyaknya pusat-pusat hiburan, perjudian, tarian dan rumah pelacuran. Perkara ini sudah tentulah membimbangkan.

LaMarcus Adna Thompson, seorang pereka cipta dan usahawan tempatan berusaha untuk mengurangkan gaya hidup yang tidak sihat ini. Beliau lahir di Ohio sebelum berhijrah ke Elkhart, Indiana.

Beliau telah mencipta sejenis alat atau mesin untuk mencipta stoking dan pakaian dalam wanita. Hasil perniagaannya ini dan paten mesin ini yang disewakan kepada orang lain telah menjadikan beliau seorang yang kaya. Namun, kerana masalah kesihatan, beliau terpaksa bersara awal namun masih dapat meneruskan kehidupan bergantung pendapatan daripada paten mesin ciptaannya.

Walaupun kaya, Thompson mengamalkan gaya hidup sederhana dan boleh dikatakan seseorang yang sangat taat pada agamanya. Seperti kebanyakan rakyatgolongan veteran Amerika Syarikat pada ketika itu, beliau khuatir peningkatan kekayaan negara tersebut akan memberi kesan buruk kepada gaya hidup golongan muda di negara tersebut.

Beliau mendapat idea untuk mencipta permainan roller coaster ini ketika sedang bercuti di sebuah pekan kecil bernama Mauch Chunk yang terletak di Pennsylvania. Ketika itu, beliau terlihat sekumpulan manusia menaiki kereta api lama yang digunakan di kawasan perlombonngan untuk berseronok.

Laluan kereta api Mauch Chunk telah dibina untuk menghubungkan kawasan perlomban di pekan ini dengan pelabuhan yang terletak di Lehigh River dan juga sebuah kilang besi di Bethlehem.

Kereta api tersebut walau bagaimanapun tidak lagi digunakan apabila kawasan perlombongan disitu tidak lagi beroperasi. Pada awal 1800-an, landasan kereta api tersebut dianggarkan sepanjang 9 batu dan digunakan untuk mengangkut arang batu mendaki Mt. Pisgah (Gunung Pisgah).

Menjelang abad ke 19, landasan kereta api ini telah dipanjangkan kepada 18 batu dan penggunaan lembu untuk menarik gerabak kereta api ini telah digantikan dengan enjin stim. Walau bagaimanapun, sebahagian besar kereta api itu masih digerakkan dengan bantuan graviti.

Gerabak kereta api ini akan bergerak laju menuruni landasan yang dibina menuruni bukit. Pergerakan kereta api ini cukup laju dan dikatakan lebih laju daripada seekor kuda yang sedang berlari. Sesetengah pihak mengatakan pergerakan kereta api ini cukup menakutkan memandangkan di penghujung bukit ini terdapat landasan sepanjang 600 kaki yang turun dengan curam.

Pada ketika itu, pengunjung yang ingin merasai keseronokan dan ketakutan menaiki kereta api tersebut dikehendaki membayar 1 dollar. Thomson mendapat idea daripada apa yang dilihatnya ini dan bercadang menghasilkan kereta api dengan versi yang lebih kecil daripada apa yang dilihatnya.

Berdasarkan daripada apa yang dilihatnya di Pennsylvania, Thomson berjaya mencipta "roller coaster" yang pertama. Kesemuanya dibina menggunakan kayu dan beliau telah bertindak mempatenkan ciptaannya ini.

Permainan roller coaster ciptaannya yang pertama telah siap dibina dan dibuka pada musim bunga 1884 di Coney Island, New York. Ianya dibina di kawasan resort di kawasan ini yang turut dilengkapi dengan pelbagai kemudahan lain seperti panggung wayang, restoran, litar lumba dan banyak lagi.

Ada sebab spesifik mengapa Thomson memilih kawasan ini. Di kawasan resort ini juga, terdapat kelab malam, pusat hiburan, pusat pelacuran dan yang seumpama dengannya. Dengan meletakkan roller coasternya di kawasan ini, ia akan dapat menarik minat pengunjung untuk mencubanya, seterusnya mengelakkan mereka mengunjungi pusat-pusat hiburan yang tidak memberi manfaat tersebut.

Kelajuan roller coaster tersebut hanyalah sekitar 10 batu/jam yang sudah dianggap cukup laju pada ketika itu memandangkan ianya hanya bergerakan menggunakan pecutan daripada kuasa graviti. Gerabak akan dilepaskan dari kawasan yang lebih tinggi dan bergerak laju turun sebelum naik kembali dan membuat pusingan.

Dalam tempoh hanya 3 minggu sahaja, beliau memperoleh 600 dollar setiap hari daripada jualan kutipan tiket. Dalam nilai sekarang, ianya adalah sekitar 15 ribu dollar setiap hari. Beliau tidak berhenti setakat itu sahaja sebaliknya melakukan banyak penambahbaikan dan memfailkan paten untuk roller coaster ciptaannya.

Tidak lama kemudian, menyedari akan potensi permainan ini, beberapa pihak telah cuba meniru idea ini dan melakukan beberapa penambahbaikan padanya. Antaranya adalah menambahkan kelajuan roller coaster tersebut.

Sementara itu, Thomson pula lebih mementingkan pengalaman pengunjung menaiki permainan tersebut dengan menambahkan pelbagai elemen lain seperti terowong, lampu dan sebagainya. Bagi yang tidak tahu, permainan roller coaster popular "Space Mountain" yang ada di taman tema Disney World yang mempunyai terowong gelap dan lampu bercahaya mengambil idea daripada ciptaan asal oleh Thompson.

Terma "roller coaster" hanya menjadi popular dan digunakan secara menyeluruh bagi merujuk kepada permainan yang menyeronokkan ini pada lewat 1880-an. Terdapat beberapa pendapat mengenai asal-usul terma ini.

Antara pendapat paling popular adalah ianya berasal daripada "toboggan" atau sled yang mempunyai roda dan ditarik ke atas bukit sebelum dilepaskan, sama seperti konsep roller coaster yang diperkenalkan oleh Thompson.

Roller coaster dan taman tema mulai suram dan kurang mendapat sambutan pada zaman Great Depression dan Perang Dunia Kedua apabila rakyat Amerika tidak mempunyai lebihan wang untuk dibelanjakan bagi tujuan hiburan.

Walau bagaimanapun, pembukaan taman tema Disneyland di California pada tahun 1955 telah memberikan harapan baru pada permainan ini bersama beberapa permainan lain yang dimuatkan di taman teman ini. Menjelang 1970-an, lebih banyak taman tema dibuka seluruh dunia malah setiap taman tema ini bersaing untuk membina roller coaster yang lebih menyeronokkan dan "menakutkan".


Kenapa Harga Tiram Tersangat Mahal Dan Dianggap Sebagai Makanan Mewah?

Hari ini, tiram merupakan satu tanda kemewahan dan kekayaan yang biasanya hanya dimakan oleh golongan berada. Tetapi jika melihat kembali 200 tahun yang lalu diberikan secara percuma di bar sebagai snek.

Jadi apa yang membuatkan harga tiram melambung tinggi dan menjadi lambang kemewahan?

Sebenarnya, tiram telah lama wujud di dunia. Manusia mengganggarkan tiram telah wujud sekurang-kurangnya 300 juta dahulu dan telah menikmatinya untuk tempoh berabad lamanya.

Penangkapan tiram dicipta oleh Sergius Orata, seorang jurutera Rom yang juga dikreditkan dengan penemuan pemanasan bawah tanah dan sejak penemuannya, pertanian tiram telah menjadi sebuah perniagaan yang sangat besar.

Walaupun tiram boleh ditemui di dalam banyak menu di restoran-restoran pada hari ini, namun popularitinya jauh lebih dahsyat sekitar 200 tahun lalu.

Jualan tiram mula berkembang sejak awal abad ke-19 dan ia dijual sebagai makanan jalanan di London, Paris, dan New York serta kekal sebagai makanan ringan yang murah dan mudah didapati bagi kebanyakan orang.

Pada tahun 1860, bandar kecil tepi laut di Britain iaitu Whitstable sahaja telah menghasilkan 50 juta tan tiram dan dihantar ke London setiap tahun.

Menjelang tahun 1900, sebanyak 1 juta tiram di makan di New York setiap hari. Tetapi ketika populariti tiram semakin berkembang, pelbagai masalah yang timbul.

Perindustrian dan pengorekan perairan di England membawa kepada penangkapan ikan yang berlebihan dan semakin ramai orang berpindah ke pantai, semakin banyak kumbahan yang akhirnya dibuang ke dalam air yang didiami tiram.

Tidak lama kemudian, terdapat penyakit wabak tifoid dan penyakit lain, serta banyak lokasi pembiakan tiram terpaksa ditutup.

Musim sejuk yang teruk dan penyakit baru membunuh banyak sisa-sisa tiram asli dan memberikan reputasi buruk kepada tiram yang untuk bertahun-tahun yang akan datang.

Terdapat satu lagi perkara yang mengekalkan harga tiram di paras rendah di penghujung abad ke-19 dan awal abad ke-20, iaitu buruh kanak-kanak.

Pada awal abad ke-20, jurugambar Amerika Lewis Hine mengambil gambar ramai kanak-kanak yang bekerja di kilang tiram, termasuklah seorang kanak-kanak perempuan bernama Mary yang berusia 4 tahun bekerja memenuhkan 2 bekas tiram setiap hari.

Ini membuatkan orang ramai marah dan cuba untuk mengubah keadaan. Manusia kemudiannya menyedari betapa pentingnya air bersih dalam proses tumbesaran tiram dan buruh kanak-kanak yang perlu dibanteras.

Dan untuk menghasilkan tiram yang selamat untuk dimakan dan dengan cara beretika bukanlah sesuatu yang mudah kerana ia melibatkan banyak kerja dan juga kos yang tinggi.

Dan kini apabila tiram diternak, alam sekitar di mana ia membesar adalah perlu diberikan perhatian. Setiap tiram memerlukan masa 2 hingga 3 tahun untuk matang dan haiwan ini bermula dengan saiz yang tersangat kecil.

Tiram kecil ditanam di tempat penetasan dan apabila ia cukup besar, tiram-tiram akan dipindahkan ke tempat terakhir ke tempat pembesaran terakhir.

Proses yang diperlukan sangat lama dan perlu melalui beberapa fasa sebelum tiram boleh dimakan. Di syarikat Loch Fyne, setiap tiram melalui satu proses pembersihan tiram dan membuang mana-mana bakteria berbahaya.

Setiap satu daripada tiram mesti diperiksa dengan tangan dan memastikan setiap tiram dihantar hidup-hidup adalah sangat penting.

Syarikat itu menjual kira-kira 35,000 unit tiram setiap minggu dan setiap satu daripadanya disemak secara individu.

Semua proses dan kos untuk menghasilkan tiram serta kesukaran untuk mendapatkannya membuatkan harganya melonjak naik pada hari ini.

Tiram mungkin hanya mempunyai jangka hayat 9 hari, tetapi itu tidak menghalang ia dihantar ke seluruh dunia dan populariti serta imejnya sebagai makanan mewah bererti bahawa permintaannya hanya akan semakin bertambah.


Kisah Elizabeth Bathory, Wanita Yang Menjadi Inspirasi Watak Drakula

Sekiranya anda pernah menonton filem seram dari Barat, watak seorang drakula mungkin tidak asing. Drakula boleh digambarkan sebagai satu makhluk bergigi taring yang gemar mengisap darah manusia.

Seperti kebanyakan watak fiksyen lain, watak Drakula ini dikatakan diinspirasikan oleh seorang individu bernama Elizabeth Bathory. Dia berasal dari sebuah keluarga bangsawan di Hungary dan dikenali dengan gelaran Countess Elizabeth Bathory.

Hidup antara tahun 1560 - 1614, wanita ini dianggap sebagai salah seorang pembunuh terkenal dunia. Dia mempunyai amalan pelik itu membunuh wanita yang masih dara dan mandi di dalam darah mereka untuk kekal muda. Bagaimanakah perkara ini boleh terjadi?

Tidak banyak yang diketahui mengenai zaman remajanya. Namun, terdapat satu kisah bagaimana Elizabeth Bathory telah didedahkan dengan penyiksaan kejam terhadap manusia lain.

Ketika berusia antara 6 - 11 tahun, satu kumpulan "gypsy" datang ke istana keluarganya untuk membuat persembahan. Gypsy adalah satu kumpulan manusia yang tidak mempunyai penempatan tetap dan gemar berpindah-randah dari satu lokasi ke lokasi yang lain.

Salah seorang gypsy yang datang itu telah ditangkap setelah diketahui bahawa beliau telah menjual anaknya kepada orang Turki kerana kesempitan hidup. Akibat daripada berita ini, lelaki gypsy tersebut telah ditangkap dan dijatuhkan hukuman mati.

Elizabeth Bathory yang ketika itu masih kecil terdengar tangisan lelaki gypsy ini sepanjang malam. Keesokan harinya, dia telah menyelinap keluar masuk daripada bilik tidurnya untuk melihat sendiri bentuk penyiksaan yang akan dikenakan terhadap lelaki gypsy tersebut.

Dia terlihat seekor kuda telah dibunuh dan dibelah perutnya. Kemudian, lelaki gypsy tersebut telah diletakkan di dalam perut kuda tersebut dimana bahagian kepalanya terletak di bahagian luar. Kemudian perut kuda tersebut dijahit semula dan bangkai kuda serta lelaki gypsy tersebut telah diletakkan di bawah cahaya matahari.

Bukan sahaja lelaki tersebut tersiksa dengan bahang daripada matahari yang cukup panas, dia turut akan mati dimakan oleh ulat-ulat yang memakan mayat kuda tersebut. Kaedah ini merupakan antara teknik penyiksaan popular yang digunakan di Hungary satu ketika dahulu.

Kisah Elizabeth Bathory yang ditayangkan dalam filem Bathory: Countess of Blood

Sewaktu abad ke 16, sudah menjadi kebiasaan bagi golongan bangsawan untuk mengahwinkan anak mereka pada usia yang begitu muda. Elizabeth Bathory juga tidak terkecuali. Sewaktu berumumr 10 atau 11 tahun, dia telah ditunangkan dengan Ferenc Nadasdy yang dikatakan 5 atau 15 tahun lebih tua daripadanya.

Setahun sebelum berkahwin, dia dikatakan telah mengandungkan anak Ferenc Nadasdy. Bagi menutup malu, dia telah diasingkan oleh keluarganya buat seketika dan setelah bersalin, anaknya itu telah diserahkan kepada orang lain untuk menjaga maruah keluarganya.

Selepas berkahwin, suaminya telah berjauhan dengannya kerana telah dikerah untuk berperang melawan Turki. Akibat ditinggal berseorang, dia dipercayai tertekan dan mula menghabiskan masanya hidup bebas dan mula melepaskan tekanan dengan melakukan penyiksaan terhadap orang-orang suruhannya.

Elizabeth Bathory merupakan seorang yang unik. Dia dikatakan sebagai wanita terawal yang menjadi seorang pembunuh bersiri dan segalanya dilakukan atas keinginan seksual dan kepuasan semata-mata tanpa tekanan atau arahan daripada orang lain.

Kebiasaannya wanita bangsawan pada zaman tersebut membunuh orang lain kerana berebut kuasa atau mahu mengekalkan kuasa. Namun, tidak bagi wanita ini. Dia melakukan pembunuhan atas alasan keseronokan dan melakukannya tanpa rasa bersalah. Semakin terseksa mangsanya, semakin puaslah dirinya.

Terdapat banyak jenis penyiksaan terhadap mangsanya yang pernah dilakukan antaranya menggigit mangsa sehinga mati, membakar hidup-hidup dan meletakkan besi panas pada mereka. Terdapat banyak lagi bentuk penyiksaan yang terlalu ngeri untuk dibayangkan.

Elizabeth Bathory merupakan individu yang mempunyai 2 watak berbeza. Dalam keluarganya, dia terkenal sebagai seorang ibu yang baik buat anak-anaknya dan penyayang terhadap suaminya. Dia dan suaminya mempunyai 4 orang anak yang dikenali sebagai Anna, Ursula, Katherina dan Paul.

Elizabeth Bathory boleh dikataka bijak untuk melindungi sifat jahatnya daripada anak-anaknya. Terdapat pendapat yang mengatakan bahawa suaminya turut gemar menyiksa orang suruhan mereka. Cuma apa yang membezakan kedua-duanya adalah suaminya hanya akan menyiksa dan sesekali tidak akan membunuh mereka.

Pada awalnya, Elizabeth Bathory hanya menyiksa dan membunuh orang-orang suruhan dan hambanya. Namun, lama-kelamaan dia turut melakukannya terhadap individu daripada golongan bawahan. Ada diantara mangsanya adalah keluarga yang mempunnyai talian kekeluargaan dengan pihak istana namun hidup sederhana.

Kisah ini akhirnya sampai ke pengetahuan King Matthias. Beliau kemudiannya telah mengarahkan Count Thurzo, salah seorang orang besar kaya dan berpengaruh di untuk membuat pemeriksaan dan kunjungan ke istana Elizabeth Bathory. Apa yang ditemui sangat mengejutkan.

Di kawasan ruang utamanya, terdapat mayat seorang gadis. Terdapat seorang lagi gadis yang masih hidup namun hanya tinggal nyawa-nyawa ikan kerana badannya berlumuran darah. Malah, terdapat ramai lagi gadis yang ditemui diletakkan dalam penjara khas di istana tersebut.

Count Thurzo kemudian telah bertindak mengorek bahagian bawah tanah istana tersebut dan menemui lebih 50 mayat yang sudah ditanam. Malah, beliau turut menjumpai senarai nama gadis-gadis yang dipercayai telah dibunuh oleh Elizabeth Bathory yang jika dihitung jumlahnya kira-kira 650 orang.

Elizabeth Bathory merupakan seorang penganut agama Kristian Protestant. Setelah membunuh mangsanya, dia pada awalnya telah menyerahkan mayat-mayat mangsanya kepada paderi gareja berdekatan untuk dikebumikan di tanah perkuburan. Lama-kelamaan, pihak gereja mulai curiga mengenai jumlah mayat terlalu banyak.

Akibatnya, Elizabeth Bathory mula mencari cara lain untuk melupuskan mayat-mayat mangsanya termasuklah menanamnya di bahagian bawah tanah istananya. Walaupun kegiatan pembunuhannya telah didedahkan, namun mengikut sejarah Elizabeth Bathory tidak pernah didakwa di mahkamah.

Dia telah diletakkan di bawah tahanan rumah dan keluarganya telah menggunakan segala kuasa dan pengaruh mereka untuk memastikannya tidak didakwa. Mengikut undang-undang, sekiranya dia didapati bersalah, maka segala harta dan tanahnya terpaksa diserahkan kepada pihak istana.


Bagaimana Jika Kita Menemui Penawar Kanser?

Selepas 2,250 ujian perubatan yang melibatkan 380,000 pesakit sukarelawan, hasrat dan doa kita akhirnya terjawab: Kita menemui penawar untuk kanser.

Bagaimana jika ini benar? Bagaimana ia berfungsi? Berapa banyak nyawa boleh diselamatkan? Dan adakah ia mempunyai kesan sampingan?

Tubuh badan kita mampu untuk menyembuhkan dan memulihkan diri sendiri. Tetapi itu bukan jawapan kepada persoalan ini sebaliknya masalah bagi kita.

Sel-sel yang membentuk badan anda sentiasa menyalin dan membahagikan diri, untuk menjadi sel-sel baru yang akan menggantikan yang lama dan sudah usang.

Tetapi apabila sel lama enggan berundur, inilah apa yang kita sebut sebagai kanser. Ia boleh wujud dalam banyak bentuk, namun apa yang paling penting adalah sel yang jahat yang tidak akan musnah tepat pada waktunya dan kemudian ia membahagikan serta menakluki badan.

Pada tahun 1971, Presiden Amerika Syarikat, Richard Nixon, mengisytiharkan perang terhadap kanser. Hari ini, kita berada di ambang untuk menamatkan perang ini.

Sehingga kini, lebih dari 250 tahun penyelidikan kanser telah menyebabkan kemajuan yang signifikan dalam kualiti hidup pesakit dan jangka hayat pesakit.

Kita telah mencapai tahap di mana beberapa kanser yang paling kerap didiagnosis mempunyai kadar untuk pulih lebih dari 90% selepas 5 tahun!

Pada tahun 2019, sebuah syarikat bioteknologi Israel mengisytiharkan bahawa ia mempunyai ubat penawar, yang digambarkan sebagai "antibiotik kanser."

Syarikat itu membangunkan molekul toksin yang boleh bersambung kepada satu siri sel kanser dan memusnahkannya dalam satu rawatan.

Pertama sekali, ia adalah kerana sukar untuk membezakan sel-sel yang baik dari yang jahat, maka ada risiko untuk tersalah sasaran.

Tetapi yang lebih penting, "penawar" ini belum diuji pada manusia.

Nasib baik, ini hanyalah salah satu cara penyembuhan yang berpotensi di antara beberapa idea yang sedang diuji.

Rawatan lain mungkin termasuk nanopartikel yang boleh mengawal diri yang direka untuk membunuh sel-sel kanser.

Sementara itu, para saintis juga berusaha untuk menghentikan nutrien daripada memberi makan dan membesar tumor malignan.

Dan tak kisahlah kaedah mana saja sebenarnya yang mampu menyembuhkan kanser, ia tidak bermakna kita boleh membasmi kanser SEPENUHNYA.

Lagipun, penawar yang sedang dicipta hanya menyembuhkan, dan bukan vaksin yang bermaksud kes-kes baru kanser masih akan berlaku.

Oleh kerana mengetahui kanser ada penawarnya, sesetengah orang mungkin mengambil kesempatan dengan memutuskan untuk hidup lebih berbahaya.

Mereka mungkin tidak begitu cenderung untuk berhenti merokok atau untuk makan lebih sihat, melainkan jika mereka tidak dapat meneruskan tabiat buruk mereka.

A.S. mempunyai kadar pemulihan kanser terbaik di dunia, hasil ubat dan teknologi yang canggih. Tetapi semua ini datang dengan kos yang tinggi sehingga menelan berjuta-juta ringgit.

Sekiranya mana-mana syarikat berjaya membangunkan penawar kanser, pastinya ia akan dijual dengan harga yang tersangat mahal.

Kesan ekonomi ke atas penemuan ini akan menjejaskan syarikat-syarikat farmaseutikal di seluruh dunia, serta mereka yang bekerja bagi 70 jawatan perubatan.

Orang di negara membangun mungkin tidak mempunyai akses kepada penawar kanser, yang bermaksud bahawa kehidupan mereka hampir tidak akan terjejas oleh kejayaan ini. Jika ia berlaku, mungkin sangat lambat.

Walaupun ubat untuk kanser mungkin menjadi penawar yang mahal dan eksklusif, ia masih menjadi antara pencapaian terbesar dalam sejarah perubatan.

Dan kita mungkin boleh menggunakan penyelidikan, teknik atau teknologi yang sama untuk memerangi penyakit lain yang berbahaya. mencabar.


6 Fakta Dahsyat Tentang Area 51 Yang Ramai Tak Tahu

Area 51 mungkin boleh dilihatkan sebagai salah satu tempat buatan manusia paling misteri di dunia.

Bergantung pada sisi Internet yang anda terdedah, konspirasi tentang pangkalan tentera yang sangat rahsia ini boleh berkisar daripada "tempat eksperimen manusia" hinggalah kepada "dunia yang kita tinggal ini adalah simulasi Area 51".

Dan teori yang paling popular adalah Area 51 mempunyai kaitan dengan makhluk asing, yang mana kita sendiri tidak pasti tentang kewujudan mereka.

Jadi, iluminasi.com ingin kongsikan dengan para pembaca tentang 5 fakta dahsyat tentang Area 51 yang ramai tak tahu.

Kebanyakan daripada kita tidak menyedari bahawa pangkalan ini bukanlah sentiasa dipanggil "Area 51", walaupun kerajaan Amerika Syarikat telah menggunakan 'Area 51' untuk merujuknya beberapa kali pada masa lalu.

Ia juga bukan nama asalnya, kerana pangkalan itu dipanggil sebagai Lapangan Terbang Homey atau Tasik Groom dalam dokumen era Perang Dingin.

Walau apa pun, pangkalan ini kini dirujuk sebagai Area 51 untuk semua maksud dan tujuan, termasuk dalam rekod rasmi moden.

Ia pastinya menimbulkan persoalan; kenapa nama itu? Area 51 membayangkan bahawa terdapat kewujudan kawasan 1 hingga 50 dan walaupun jika kawasan-kawasan ini wujud, tiada siapa yang dapat menemuinya.

Jawapan bagi persoalan ini, tiada siapa yang tahu. Apa yang kita tahu adalah kerajaan dari tahun 60-an memanggilnya sebegitu dan bahawa CIA secara rasmi mengesahkannya pada tahun 2013.

Hal di sebalik itu tidak diketahui. Beberapa orang mengatakan bahawa ia hanya kerana sistem penamaan grid oleh Suruhanjaya Tenaga Atom yang membuat perancangan untuk wilayah itu.

Lain-lain mendakwa bahawa Kawasan 1 hingga 50 pada asalnya dibina tetapi akhirnya dimusnahkan disebabkan oleh perkara-perkara tidak dapat dihalang berkaitan dengan makhluk asing.

Dan setakat yang kita tahu, mana-mana penjelasan di atas boleh dianggap sebagai benar.

Di antara semua khabar angin tentang makhluk asing dan teori konspirasi, agak sukar untuk kita mencari tujuan sebenar Area 51.

Banyak ahli teori percaya bahawa untuk membuktikan bahawa teori mereka tepat dan seolah-olah ia tidak dibina untuk tujuan lain, ia mestilah dibina untuk menempatkan makhluk asing yang ditangkap.

Walaupun teori ini munkin juga benar kerana ramai orang yang tiada kaitan antara satu sama lain telah mendakwa terlihat perkara pelik di sekitar pangkalan ini, Area 51 mempunyai sebab yang sah untuk wujud.

Apabila Perang Dingin bermula, seluruh Blok Timur adalah tiba-tiba ditutup dengan apa yang kita ketahui sebagai Tirai Besi.

Disebabkan itu, Amerika Syarikat terpaksa tampil dengan cara yang berkesan untuk mengumpulkan kecerdasan.

Area 51 pada asalnya diwujudkan untuk menjalankan penyelidikan mengenai pesawat altitud tinggi rahsia U-2 oleh Amerika Syarikat.

Kerahsiaan di sekitar pangkalan itu juga dapat dijelaskan oleh fakta mudah bahawa tentera Amerika Syarikat tidak mahu Rusia mengetahui tentangnya, kerana itu akan menidakkan tujuan asal pembinaannya.

Untuk sebuah kemudahan yang dijaga dengan begitu ketat oleh tentera Amerika Syarikat, anda mungkin akan beranggapan bahawa Area 51 akan mempunyai beberapa sempadan fizikal untuk memastikan orang awam tidak menceroboh.

Lagipun, jika anda boleh melanggar perimeter yang dikawalnya hanya dengan berjalan masuk, maka ia bukanlah sebuah kemudahan ketenteraan yang sangat selamat. Namun, begitulah keadaan Area 51.

Ia tidak mempunyai pagar sama sekali atau apa-apa yang boleh menghalang orang ramai memasukinya.

Walaupun beberapa pemasangan dalamnya dijaga oleh perimeter, keseluruhan pangkalan tidak mempunyai sempadan fizikal.

Itu tidak bermakna tindakan untuk masuk ke dalamnya adalah wajar kerana ia mempunyai sensor magnet di banyak tempat, bersama-sama dengan menara pengawal yang pasti akan menembak anda jika anda cuba melakukan sedemikian.

Ramai di antara kita mungkin tertanya-tanya tentang kehidupan kerja para pekerja di dalam Area 51, kan?.

Mereka tidaklah membina kemudahan kediaman untuk semua pekerja, kerana itu akan menjadikannya sebagai tugas ketenteraan terbaik di dunia.

Siapa yang tidak mahu bekerja untuk tentera yang terbesar di dunia dengan penginapan percuma dan risiko pertempuran sifar?

Walaupun kita hanya boleh menganggap bahawa sebilangan kakitangan yang bekerja di Area 51 mempunyai kuarters mereka sendiri, tetapi majoriti daripada mereka tidak.

Mereka pergi pejabat yang terletak di Area 51 mungkin dengan salah satu perjalanan harian yang paling aneh dan penuh rahsia di dunia, iaitu dengan jalan udara.

Terdapat tempat simpanan pesawat yang didedikasikan untuk pekerja Area 51 di dalam kemudahan itu, dengan terminal terhad di seberangnya di Lapangan Terbang Antarabangsa McCarran di Las Vegas.

Lebih menarik lagi, pesawat-pesawat itu menggunakan tanda panggilan rahsia yang dipanggil Janet, yang mungkin juga menjadi syarikat penerbangan paling rahsia di dunia.

Ia juga bukanlah sebuah syarikat yang didaftarkan dengan nama itu, tetapi hanya nama yang diberikan kepada penerbangan tersebut apabila mereka berada di ruang udara awam.

Walaupun orang awam mungkin tidak tahu tentang apa yang ada di dalam Area 51, sebuah syarikat tahu susun aturnya secara keseluruhan dari jarak satelit.

Anda mungkin tak dapat mendekati kawasan ini namun apa yang boleh dilakukan adalah melihatnya dari pandangan atas.

Peta Google mungkin salah satu daripada beberapa syarikat swasta yang dibenarkan untuk memetakan kemudahan itu dan anda juga dapat melihatnya dalam resolusi tinggi sekarang.

Malah, Google telah mengeluarkan time-lapse beresolusi tinggi tentang pembangunan kemudahan itu selama bertahun-tahun, sesuatu yang agak mengejutkan yang dibenarkan oleh kerajaan Amerika Syarikat.

Kita telah didedahkan kepada banyak teori konspirasi yang menyelubungi Area 51 sehingga kita secara tidak sengaja mengabaikan kontroversi yang sebenarnya berlaku di sana.

Sama seperti kebanyakan kerajaan, konspirasi sebenar di sekitar Area 51 mempunyai lebih banyak kaitan dengan salah laku korporat (Lockheed Martin membina pesawat U-2) dan majikan mengabaikan keadaan kerja pekerja, berbanding makhluk asing.

Terdapat beberapa tindakan undang-undang yang mendakwa bahawa pekerja-pekerja Area 51 terdedah kepada bahan kimia berbahaya yang tidak dibuang dengan betul dan sekurang-kurangnya 2 orang mungkin mati disebabkannya.

Apa yang lebih merumitkan keadaan adalah penolakan kerajaan untuk mendedahkan bahan apa yang didedahkan kepada mangsa, kerana segala-galanya di dalam kemudahan itu adalah rahsia kerajaan yang sangat dikawal. [10]


Kisah Bagaimana "El Chapo" Meluaskan Empayar Kartel Sinaloa

Ketika berusia 15 tahun, Juaquin Guzman bersama empat orang sepupunya telah memulakan perniagaan penanaman dan pengedaran marijuana (ganja) di Sinaloa, ibu kota dadah Mexico.

Usaha mereka sangat berjaya dan membolehkan Guzman menyara keluarganya walaupun masih muda. Perniagaan itu berterusan sehingga hari ini. Guzman yang lebih dikenali sebagai 'El Chapo' ('Si Pendek' dalam bahasa Sepanyol) adalah salah seorang Raja Dadah paling kaya dan berkuasa di dunia.

Pada tahun 2009, Forbes menganggarkan bahawa nilai bersih kekayaan El Chapo adalah USD 1 billion manakala media terkenal British pula, The Independent, menamakan El Chapo sebagai orang ke-48 paling berkuasa dunia.

Menurut sesetengah laporan lagi, empayar dadah El Chapo mendapat pendapatan tahunan melebihi USD 3 billion. Sementara itu, Drug Enforcement Administration (DEA) pula menganggarkan bahawa El Chapo sepadan dengan pengaruh dan kekayaan Pablo Escobar.

Pada musim panas 2015, El Chapo telah menarik perhatian antarabangsa selepas berjaya melarikan diri dari penjara persekutuan keselamatan maksimum untuk kali kedua. Ketika menjadi pelarian, El Chapo sempat mengaturkan wawancara bersama pelakon Sean Penn untuk majalah Rolling Stone.

Dalam wawancaranya, El Chapo mendakwa dia membekalkan lebih banyak heroin, methamphetamine, kokain dan ganja berbanding orang lain dalam dunia. Dia juga mendedahkan bahawa dia mempunyai armada kapal selam, pesawat, trak dan bot untuk melakukan aktivitinya itu.

Dia akhirnya ditangkap semula oleh Tentera Laut Mexico pada awal 2016. Jabatan Negara Amerika Syarikat melaporkan bahawa kartel dadah El Chapo telah menyeludup beberapa tan narkotik dari Amerika Selatan ke Mexico untuk mengedarkannya ke Amerika Syarikat, Canada, Eropah, Asia dan Australia.

Berikut adalah kisah bagaimana Joaquín ‘El Chapo’ Guzmán, seorang budak dari bandar kecil Mexico menjadi salah seorang lelaki terkaya dunia dan penjenayah paling hebat.

Dia dilahirkan di sebuah bandar terpencil bernama La Tuna yang terletak di negeri Sinaloa, Mexico. Terdapat perselisihan tentang tarikh Raja Dadah ini dilahirkan. Ada yang mengatakan dia lahir pada Krismas 1954, ada juga yang mengatakan dia lahir tiga tahun kemudian pada 4 April 1957.

Seperti kebayakan orang yang tinggal di La Tuna, bapa El Chapo, Emilio Guzmán Bustillos, bekerja di ladang ternakan lembu. Untuk mendapatkan pendapatan lebih, Emilio menanam dan menjual candu popi iaitu tumbuhan yang menjadi sumber kebanyakan dadah termasuk Heroin.

Malah, Emilio adalah orang yang bertanggungjawab memperkenalkan anaknya ke dunia narkotik. Selepas berhenti sekolah ketika di gred ketiga, El Chapo dan abang-abangnya membantu bapa mereka di kebun popinya.

Walaupun mempunyai keuntungan dalam perniagaan dadahnya, bapa El Chapo tidak dapat menyediakan keperluan bagi keluarganya sendiri kerana sering menghabiskan wangnya untuk pelacur dan alkohol.

Tindakan bapanya itu mengecewakan El Chapo menyebabkan dia memulakan perniagaan dadah sendiri bagi menampung keperluan keluarganya. Ia juga merupakan pengalaman belajar bagi El Chapo dan sepupu-sepupunya tentang selok-belok dunia dadah.

Setelah beberapa tahun mengendalikan perniagaan menjual ganja, El Chapo memutuskan untuk meninggalkan kampung halamannya untuk melanjutkan kerjaya dalam jenayah terancang.

Tidak lama selepas meninggalkan La Tuna, El Chapo menyertai Kartel Guadalajara yang merupakan organisasi penyeludupan dadah terkemuka di Mexico yang diasaskan oleh Miguel Ángel Felix Gallardo.

Pada awal penyertaannya dengan kartel itu, El Chapo bekerja di belakang tadbir operasi sahaja. Di sana dia ditugaskan untuk menyelia logistik dan penghantaran dadah dari Colombia ke Mexico.

Pada tahun 1985, pengasas kartel itu iaitu Gallardo telah ditangkap kerana membunuh seorang agen Amerika Syarikat dari DEA (Agensi Penguatkuasaan Dadah. Akibatnya, ahli-ahli kartel yang lain bersetuju untuk membubarkan organisasi itu dan membahagikan pemilikan wilayah-wilayah di bawah kawalan kartel itu.

Habuan yang diterima oleh El Chapo dalam pembahagian kawasan itu adalah Sinaloa dan kawasan Pantai Pasifik. Dia kemudiannya menubuhkan kartel sendiri yang dinamakan sebagai Kartel Sinaloa.

Sejak menubuhkan Kartel Sinaloa pada tahun 1989, El Chapo telah berjaya mengembangkan organisasinya menjadi sindiket dadah terbesar dunia. Salah satu sebab utama mengapa kartel itu mampu berkembang dengan pesat adalah kerana El Chapo berjaya mengedarkan dadahnya di Amerika Syarikat tanpa gangguan polis.

Dia menggunakan pelbagai teknik penyeludupan dan antaranya adalah menggunakan beberapa terowong bawah tanah yang berhawa dingin di bawah sempadan Mexico-Amerika. Selain itu, Kartel Sinaloa juga menyembunyikan kokain dalam alat pemadam kebakaran dan tin-tin yang dilabelkan sebagai "serbuk lada".

Dia menggunakan jurutera dan tenaga profesional lain yang tidak mempunyai pekerjaan untuk membina terowong-terowong rahsia ini atau digelar sebagai 'laluan tikus'.

Keganasan juga memainkan peranan penting dalam memperluaskan jajahan Kartel Sinaloa. Dalam satu artikel majalah Time pada 2009 mendedahkan bahawa El Chapo pernah memberitahu bahawa kartelnya melakukan lebih daripada 1,000 pembunuhan di seluruh Mexico.

Pada 8 Januari 2016, satu misi dinamakan Operasi Angsa Hitam telah dijalankan untuk menangkap El Chapo. Ketika kediamannya di utara Sinaloa diserbu 17 anggota khas Tentera Laut dibantu oleh Tentera Mexico dan Polis Persekutuan, El Chapo dan orang kanannya berjaya melarikan diri menggunakan terowong rahsia sejauh 1.5 km.

Dia kemudian dipintas sepasukan polis kira-kira 20km dari selatan Los Mochis berhampiran bandar Juan Jose Rios. El Chapo cuba untuk merasuah empat orang anggota polis tetapi ditolak mereka.

Pihak pegawai atasan polis mendapat maklumat bahawa sekumpulan 40 orang pembunuh upahan dalam perjalanan untuk membebaskan El Chapo. Empat orang pegawai polis itu diperintahkan membawa lari El Chapo untuk bersembunyi di sebuah motel di pinggir bandar itu bagi mengelakkan terjadinya sebarang pertempuran.

Sehingga Februari 2016, tiga daripada sepupunya telah dipenjarakan kerana jenayah berkaitan dadah dan seorang sepupunya, Arturo Beltran Leyva, terbunuh ketika kejadian tembak-menembak dengan Tentera Laut Mexico pada tahun 2009. Ketika itu, Arturo adalah salah seorang ketua dadah paling dikehendaki di Mexico.

Raja Dadah itu akhirnya diserahkan kepada Tentera Laut dan ditahan untuk kali ketiga. Dia dihantar kerajaan Mexico untuk menjalani perbicaraan di Amerika Syarikat memandangkan sudah dua kali melarikan diri dari penjara.

Pada 19 Januari 2017, El Chapo telah dibawa ke Amerika Syarikat dan dibicarakan di New York. Ketika dibicarakan, pihak DEA mendakwa Kartel Sinaloa mempunyai kekayaan sebanyak USD 14 billion dan ingin semua harta itu dibekukan atau dirampas.


Kisah Penari Eksotik yang Mengalahkan 50,000 Orang Tentera - Mata Hari

Seorang penari eksotik dari Belanda yang dikenali sebagai "Mata Hari" mempunyai reputasi sebagai seorang perisik wanita paling bahaya di dunia. Dia didakwa telah menyalurkan maklumat rahsia kepada pihak musuh dan bertanggungjawab atas kematian 50,000 anggota tentera Sekutu. Bagaimana dia melakukannya? Berikut adalah kisah mengenai Mata Hari.

Mata Hari dilahirkan sebagai Margaretha 'Gretha' Zelle pada tahun 1876 di Leeuwarden, Belanda, dalam sebuah keluarga yang kaya. Bapanya, Adam Zelle, adalah pemilik kedai topi dan pelabur dalam industri minyak.

Ketika Gretha meningkat remaja, bapanya telah jatuh bankrap kerana gagal dalam pelaburan dan bercerai dengan ibunya. Apabila ibunya meninggal dunia, Gretha telah dihantar untuk tinggal bersama bapa saudaranya.

Bukan sahaja melalui zaman kanak-kanak yang sukar, Gretha juga gagal ketika percubaannya menjadi seorang guru pelatih tadika. Pada usia 18 tahun, dia telah menerima tawaran satu iklan di akhbar oleh Kapten Tentera Belanda, Rudolf MacLeod, yang mencari calon isteri.

Gretha kemudian berkahwin dengan Rudolf di Amsterdam dan mereka berpindah ke Tanah Jawa pada tahun 1895. Hasil perkahwinan itu, mereka dikurniakan dua orang anak iaitu Norman-John dan Louise Jeanne.

Walaupun perkahwinan itu memberikan Gretha jaminan kewangan tetapi dia tidak bahagia. Suaminya yang 20 tahun lebih tua adalah seorang pemabuk dan kaki pukul. Gretha pernah meninggalkan suaminya itu lalu mempelajari kebudayaan Indonesia dan menyertai kumpulan tarian tempatan.

Pada tahun 1897, Gretha menulis sepucuk surat kepada saudara-maranya di Belanda dan menandatangani surat itu dengan nama 'Mata Hari'. Nama yang diambil dari perkataan Melayu itu kemudian menjadi nama artistiknya.

Dia pernah kembali kepada Rudolf tetapi suaminya itu masih dengan sifat pemabuk dan suka mendera. Anak-anaknya pula mengalami masalah kesihatan yang serius. Anak lelakinya, Norman-John meninggal dunia ketika berusia dua tahun.

Mereka kemudian berpindah semula ke Belanda tetapi pasangan itu bercerai pada tahun 1902 dan Gretha diberi hak penjagaan Louise Jeanne. Rudolf yang diperintahkan untuk memberikan wang saraan anak tidak pernah berbuat demikian.

Tanpa bantuan kewangan yang cukup dan pekerjaan yang begitu terhad untuk wanita pada masa itu, Gretha tidak mempunyai banyak pilihan. Dengan berat hatinya Gretha terpaksa menyerahkan Louise Jeanne dalam jagaan bapanya sebelum dia bertolak ke Paris.

Setibanya di ibu negara Perancis, Gretha cuba menjana pendapatan dengan mengajar piano dan bahasa Jerman. Dia juga menjadi model kepada pelukis-pelukis di Montmartre, Paris, kerana lebih menguntungkan. Dari situlah dia dapat mendapat kenalan dalam bidang teater.

Pada awal 1900, perkara-perkara dari Asia menjadi trend di Paris dan ia adalah masa yang sesuai untuk watak artistik Gretha. Ketika membuat persembahan, Gretha menggambarkan Mata Hari sebagai seorang Puteri Jawa. Buat pertama kalinya, dia menanggalkan pakaiannya semasa membuat persembahan dalam sebuah bar di Montmartre.

Watak artistik ciptaannya itu menjadi bualan di seluruh Paris dengan cepat. Mata Hari menjadi begitu terkenal sehingga beratus-ratus gambar bogelnya tersebar di seluruh Eropah. Gretha tidak menyedari bahawa watak Mata Hari yang mengangkatnya itu juga akan menjadi kejatuhannya.

Mata Hari juga sering berfoya-foya dan menghabiskan masa dengan lelaki-lelaki kaya seperti pegawai bank, peguam, ahli politik dan banyak lagi. Pada tahun 1905, dia berada di kemuncak kejayaannya apabila melakukan persembahan di sekitar Eropah seperti Madrid, Monte Carlo, dan Vienna.

Pada tahun 1910, populariti bintang itu semakin menurun dan tarian eksotiknya tidak lagi unik kerana ramai peniru Mata Hari muncul di Moulin Rouge, sebuah rumah kabaret terkenal di Paris.

Ketika Perang Dunia Pertama tercetus pada musim panas tahun 1914, Mata Hari melakukan beberapa persembahan di sekitar Berlin, Jerman dan Den Haag, Belanda. Persembahan terakhirnya adalah pada tahun 1915.

Walaupun kerjayanya sebagai penari telah tamat, kerjayanya sebagai pelacur masih lagi berjalan. Hubungannya dengan ahli politik dan pegawai-pegawai tentera membolehkan Mata Hari mengembara dengan mudah. Namun, pergerakannya itu menarik perhatian pihak berkuasa Perancis.

Namun, Mata Hari yang tidak lagi membuat persembahan mengalami masalah kewangan untuk menampung kehidupannya yang mahal. Seorang Konsulat Jerman yang juga pelanggannya, Jeneral Carl H. Cramer, mencadangkan dia menjadi ejen perisik Jerman pada tahun 1915.

Cramer memberikan bonus sebanyak 20,000 francs kepada Mata Hari. Wanita itu juga diberi kod nama perisik "H21". Arahannya adalah mudah, dia hanya perlu meneruskan tugasnya sebagai seorang pelacur kelas atasan dan mendengar rahsia perang daripada pegawai tentera Inggeris dan Perancis.

Pada masa yang sama, Mata Hari telah jatuh cinta dengan seorang juruterbang Rusia yang berkhidmat dengan Perancis iaitu Kapten Vadim Maslov. Pada tahun 1916, selepas pesawat Maslov ditembak jatuh, Gretha melawat kekasihnya di hospital.

Ketika di hospital, dia dipintas oleh agen risikan Perancis yang mengugut Mata Hari untuk menjadi perisik mereka sekiranya dia ingin terus berjumpa dengan kekasihnya itu. Kini, Mata Hari telah menjadi ejen perisik talam dua muka.

Sebelum Perang Dunia Pertama, Mata Hari pernah membuat persembahan untuk Putera Mahkota Wilhelm iaitu anak sulung kepada Raja Jerman, Kaiser Wilhelm II. Pihak Perancis percaya Mata Hari dapat menggoda Putera Wilhelm untuk mendapatkan maklumat ketenteraan dan menawarkan habuan yang besar sekiranya Mata Hari berjaya.

Pada akhir tahun 1916, Mata Hari meminta bantuan seorang tentera laut Jerman, Major Arnold Kalle, untuk mengatur perjumpaan dengan Putera Wilhelm. Dia memberikan maklumat rahsia kepada Kalle sebagai pertukaran.

Malangnya, kapal yang dinaiki Mata Hari ditahan pihak berkuasa selepas berjumpa dengan Kalle. Dia disoal siasat di Hotel Savoy dan mengaku bekerja sebagai perisik Perancis.

Seperti suatu konspirasi, nasib Mata Hari semakin malang. Pada Januari 1917, Major Kalle sengaja menghantar mesej-mesej radio yang mudah dinyahkodkan kepada Berlin dan memberitahu bahawa Mata Hari adalah perisik Jerman bernama samaran H21.

Seperti yang dirancang, mesej itu dengan mudah berjaya dipintas oleh tentera Perancis. Kini, mereka tahu bahawa perisik mereka juga adalah perisik Jerman bernama H21.

Ketika pulang ke Paris pada 13 Februari 1917, Mata Hari ditahan di bilik hotelnya dan dipenjarakan di Penjara Saint-Lazare. Dia dibicarakan pada 24 Julai atas tuduhan menjadi pengintip Jerman dan mengakibatkan kematian puluhan ribu tentera.

Mata Hari mengaku menerima 20,000 francs untuk menjadi perisik Jerman tetapi dia hanya membekalkan maklumat remeh sahaja kerana dia lebih setia kepada Perancis yang dianggap sebagai negaranya sendiri.

Namun, pihak pendakwa raya Perancis tetap menganggapnya bersalah dan dijatuhkan hukuman mati. Pada 15 Oktober 1917, Mata Hari dibawa untuk ditembak pasukan penembak. Dia menolak untuk memakai penutup mata dan memberi ciuman dari jauh kepada penembak-penembaknya.

Tidak dapat dipastikan sama ada Mata Hari benar-benar bersalah atau menjadi kambing hitam Perancis yang memang banyak melakukan kesilapan ketenteraan ketika itu sehingga mengorbankan ramai anggota tenteranya sendiri. Walaupun telah mati lebih daripada 100 tahun yang lalu, kisah Mata Hari masih menjadi bualan sehingga hari


Bagaimana Media Sosial Membantu Penjenayah Kenal Pasti Mangsa

Instagram adalah salah satu media sosial yang popular dan digunakan oleh ratusan juta orang di seluruh dunia. Pengguna Instagram biasanya akan mengambil gambar pemandangan, aktiviti harian atau swafoto untuk dimuatkan ke dalam akaun mereka.

Jika gambar diambil menggunakan kamera DSLR atau telefon pintar dengan kamera resolusi tinggi, ia akan menjadi lebih jelas lagi. Sebenarnya, gambar yang jelas dan berkualiti tinggi ini boleh meletakkan diri anda dalam bahaya tanpa anda menyedarinya.

Itulah yang berlaku kepada seorang artis dari Jepun. Ena Matsuoka, 21, adalah salah seorang penyanyi J-Pop dari kumpulan Tenshitsukinukeniyomi. Seperti kebanyakan pengguna Instagram lain, Ena sering memuat naik gambar swafoto (selfie) ke akaun laman sosialnya itu.

Ena sering berkongsikan aktiviti hariannya bersama peminat dan pengikut akaun Instagramnya. Walaupun sering berhati-hati untuk tidak mendedahkan kehidupan peribadi dan tempat kediamannya tetapi seorang daripada peminat tegarnya telah melakukan sesuatu yang melampaui batas.

Pada 17 September yang lalu, polis Tokyo telah menahan seorang lelaki yang disyaki menghendap, menyerang dan mencabul penyanyi Ena Matsuoko. Dalam kejadian yang berlaku pada 1 September itu, suspek telah menunggu Ena di sebuah hentian bas berhampiran kediaman penyanyi itu.

Suspek itu memilih untuk melakukan jenayah itu pada hari kumpulan Tenshitsukinukeniyomi membuat persembahan konsert. Apabila Ena pulang dari persembahannya, suspek yang menunggu sejak awal itu telah mengekori penyanyi itu.

Pada jam 11 malam ketika Ena menghampiri pintu kondominiumnya, suspek itu telah menyerang penyanyi itu dari belakang dengan menutup mulutnya menggunakan sehelai kain.

Suspek kemudian mengheret Ena ke penjuru gelap sebelum mencabulnya. Dalam kejadian itu, Ena bergelut dengan suspek dan mendapat kecederaan di bahagian muka.

Polis Tokyo mendedahkan identiti penyerang itu sebagai Hibiki Sato, seorang penganggur lelaki berusia 25 tahun dari Saitama, utara Tokyo. Apabila disoal siasat, Sato mendedahkan bagaimana dia mengetahui di mana Ena tinggal dan ia amat mengejutkan.

Sato yang merupakan peminat tegar Ena mendedahkan bahawa, dia mengetahui di mana penyanyi kesayangannya itu tinggal melalui gambar-gambar di akaun Instagram milik Ena.

Dia kemudian menggunakan teknik zoom pada gambar mata Ena untuk mengenalpasti kawasan persekitaran ketika penyanyi itu mengambil swafoto. Gambar yang dibesarkan itu mendedahkan pemandangan dan mercu tanda kawasan berhampiran.

Sato kemudian menggunakan Google Street View untuk memperkecilkan lagi skop dan mengenal pasti bayangan stesen kereta api yang diperolehi melalui bayangan mata itu.

Lebih mengejutkan lagi, Sato juga telah mengagak di tingkat berapakah penyanyi itu tinggal hanya berdasarkan bayangan cermin, tirai dan sudut cahaya matahari melalui video yang dimuat naik Ena.

Pihak polis Tokyo telah memberi amaran kepada orang ramai supaya lebih berhati-hati apabila memuat naik gambar atau video di media sosial agar tidak mendedahkan data peribadi. Kejadian yang menimpa Ena itu adalah kes terbaru serangan peminat yang obses terhadap penghibur wanita di Jepun.

Pada tahun 2016, seorang penyanyi dan pelakon Jepun, Mayu Tomita, telah diserang ketika sedang berjalan ke arah tapak konsert di mana dia dijadualkan untuk membuat persembahan.

Mayu telah ditikam sebanyak 60 kali di bahagian dada dan leher oleh seorang peminat lelakinya berusia 27 tahun bernama Tomohiro Iwazaki. Sebelum itu, Iwazaki telah menghantar pelbagai hadiah berupa buku dan jam tangan kepada Mayu tetapi telah dikembalikan semula.

Iwazaki yang berang telah menghantar 400 mesej di Twitter Mayu. Mayu telah melaporkan perkara itu kepada pihak polis tetapi kesnya digugurkan. Peminat-peminat J-Pop di Jepun telah menyeru agar perlindungan yang lebih baik diberikan kepada artis-artis wanita terkenal kerana telah banyak kes seumpama itu berlaku.

Selepas serangan itu, Mayu dirawat di hospital selama empat bulan. Kini, dia separuh buta pada mata kirinya dan mempunyai masalah untuk makan dan menyanyi. Dia masih memerlukan beberapa lagi pembedahan untuk proses pemulihan. Iwazaki pula dijatuhkan hukuman penjara selama 14 tahun 6 bulan atas jenayah itu.

Pada tahun 2014, dua anggota kumpulan terkenal AKB48 telah diserang dalam satu acara 'berjabat tangan' bersama peminat. Rina Kawaei dan Anna Iriyama telah mengalami kecederaan tulang patah apabila diserang oleh seorang peminat tegar mereka.

3. Lelaki guna bayangan dalam mata penyanyi melalui gambar di Instagram untuk menyerangnya


5 Bisa Haiwan Paling Menyakitkan Di Dunia

Tak kiralah sama ada dengan mulut, punggung atau kuku, terlalu banyak makhluk dari kumpulan invertebrata dan yang lain mempunyai kebolehan untuk menyuntik bisa pada manusia.

Dan apa yang sangat menakutkan adalah bisa-bisa ini boleh menyebabkan kerosakan yang dahsyat dari mereputkan kulit hinggalah mencairkan organ kita dengan hanya satu gigitan sahaja.

Mereka yang tidak bernasib baik sudah tentu akan mengalami yang lebih teruk dari bengkak-bengkak kepada kematian. iluminasi.com kongsikan 5 bisa haiwan yang paling menyakitkan di dunia.

Kalajengking Arizona Bark adalah kalajengking yang terdahsyat antara yang terdahsyat, baik dari segi rupa dan juga bisanya.

Walaupun kebanyakan kalajengking adalah tidak berbahaya kepada manusia selain daripada menyebabkan kesakitan yang sedikit dan parut, namun jika kalajengking ini memutuskan untuk menggunakan racunnya pada anda, ia boleh menyebabkan kerosakan yang dahsyat.

Bisa dari kalajengking Bark Arizona boleh menyebabkan kesakitan teramat, bengkak, kebas, berbuih di mulut, dan kesukaran bernafas, serta kejang, berpeluh dan sesak nafas.

Walaupun racun Gila Monster adalah agak sederhana, cara ia disampaikan adalah sangat mengerikan.

Tidak seperti ular berbisa biasa, Gila Monster tidak mempunyai gigi hipodermik. Sebaliknya, racun itu mengalir melalui alur dalam gigi taringnya yang mengerikan.

Untuk membuatkan ludahan toksiknya masuk ke dalam sistem badan anda, Gila Monster bukan sahaja menggigit, ia mengunyah mana-mana bahagian badan yang dapat dicapai lalu menarik-narik ke hadapan dan ke belakang untuk mengoyakkan isi untuk membolehkannya menyebarkan bisanya.

Bisa itu sendiri juga sangat menyakitkan dan tidak ada penawar yang diketahui. Ia tidak pernah menyebabkan kematian terhadap manusia, tetapi anda pasti akan menderita.

Cukup mengejutkan, labah-labah Black Widow sebenarnya sangat jinak bagi serangga yang kelihatan sangat menakutkan.

Untuk benar-benar digigit oleh makhluk cantik yang aneh ini, anda perlu membuatkannya marah. Dan apabila ia berlaku, anda berada dalam situasi yang sangat berbahaya.

Black Widow memiliki antara bisa yang paling kuat dalam dunia labah-labah, dari segi kepekatan cukup tinggi untuk membunuh manusia dewasa yang sihat dengan satu gigitan dan cara ia membunuh adalah mengerikan.

Gigitannya melepaskan racun ke dalam darah dan masuk ke dalam sistem saraf yang akan meranapkan saraf anda.

Dalam beberapa minit gigitan, anda tidak lagi mempunyai kawalan terhadap badan anda, dan anda dapat mengalami apa yang dipanggil sebagai "rigor mortis", di mana otot-otot anda mengeras dengan sakitnya yang boleh berterusan selama 24 jam walaupun menerima rawatan.

Sudah tentu anda mempunyai peluang untuk pulih jika mendapatkan bantuan perubatan tepat pada masanya, tetapi bagi mereka yang tidak bernasib baik, kematian yang mengerikan dan dahsyat dialami

Tarantula Hawk adalah haiwan yang sangat besar dan menakutkan dalam dunia serangga. Ia diberi namanya kerana ia memburu dan makan (dan bertelur dalam) tarantula.

Namun, keganasan sebenar bukan berasal dari apa yang dapat ia lakukan terhadap serangga lain, tetapi dari apa yang dapat ia lakukan kepada anda.

Walaupun racun serangga ini tidak mematikan, ia sangat menyakitkan sehingga satu sengatan sahaja dapat melumpuhkan seseorang lelaki.

Menurut Justin Schmidt, ahli terkemuka dunia tentang gigitan dan sengatan serangga yang menyakitkan, satu-satunya perkara yang boleh anda lakukan jika disengat serangga ini adalah berbaring di atas tanah dan menjerit sehingga ia berakhir.

Bagaimana beliau mengetahui tentang hal ini adalah dengan membenarkan dirinya digigit atau disengat oleh apa haiwan sahaja dan merekodkan hasilnya.

Jika dilihatkan daripada rupa haiwan ini yang comel dan perwatakannya, pasti anda teringin untuk menjadikannya haiwan peliharaan.

Namun, haiwan yang dianggap pelik ini sangatlah berbahaya di mana ia menghasilkan bisa di bahagian kakinya.

Ia bukanlah sejenis bisa yang biasa tetapi bisa paling menyakitkan berbanding mana-mana haiwan di atas muka bumi dan paling lama dirasai oleh mangsa.

Menurut orang-orang yang telah diserang oleh platipus yang marah, kesakitan yang dirasai berlaku dengan segera, sangat dahsyat, dan tidak berkesudahan.

Lebih buruk lagi, tiada ubat penahan sakit boleh digunakan untuk menentangnya. Bahkan juga morfin tidak dapat menghentikan kesakitan dan tiada apa-apa yang berfungsi untuk menghalangnya kecuali mematikan kawasan yang terjejas.

Kesakitan dan bisa platipus ini akan membuatkan otot-otot di kawasan itu akan layu dan anda akan mendapati diri anda berasa gemetar, berpeluh dan muntah.

Apa yang paling dahsyat dan menakutkan adalah kesakitan ini boleh berterusan selama 3 bulan. Anda akan menderita, muntah dan lumpuh akibat kesakitan ini setiap hari untuk 90 hari.


7 Lokasi Bungee Jumping Tertinggi di Dunia

Ada sesetengah pengunjung taman tema gemar menaiki permainan roller coaster kerana mahukan "keseronokan" dan keterujaan permainan tersebut bergerak laju secara menjunam. Dalam bahasa mudanya, mereka gemarkan "adrenaline rush" yang terhasil daripada permainan ini.

Namun, tidak semua yang berani menaiki roller coaster berani melakukan sukan ekstrim bungee jumping. Walaupun kedua-duanya seakan sama dari konsep pergerakan jatuhan secara menjunam, tidak ramai yang berani mencuba bungee jumping atas faktor gayat berada di tempat tinggi.

Bagi yang tidak tahu, sukan bungee jumping dikategorikan sebagai sebuah sukan ekstrim memandangkan risiko besar yang terdapat padanya. Hanya sedikit kesilapan atau kerosakan kecil pada alatannya mampu membuatkan pengguna terkorban. Maka, tidak hairanlah kebanyakan syarikat insurans atau takaful meletakkan klausa bahawa pihak mereka tidak akan menanggung sebarang pampasan sekitaranya terjadi kecelakaan daripada permainan ini.

Menariknya, walaupun dianggap sebagai sejenis sukan ekstrim, bungee jumping sebenarnya berasal daripada sebuah ritual yang diamalkan oleh sebuah masyarakat orang asli di Vanuatu. Kali ini, pihak Iluminasi ingin berkongsi 7 lokasi bungee jumping tertinggi di dunia.

Empangan Kölnbrein yang terletak di Austria ini dibuka pada tahun 1979. Ianya terletak di Carinthia dan merupakan antara empangan tertinggi di Eropah. Walau bagaimanapun, fasiliti untuk sukan bungee jumping hanya dibuka pada tahun 2010 apabila satu laluan pejalan kaki dibina bagi membolehkan pelancong mengakses bahagian tengah empangan ini.

Lokasi ini berada di tangga ke 7 dalam senarai ini dimana penerjun akan membuat terjunan setinggi 169 meter. Sekiranya anda seorang penerjun bungee jumping dan mahukan lebih cabaran, mungkin boleh ke sini terlebih dahulu sebelum ke lokasi-lokasi lain di bawah ini.

Fasiliti pusat bungee jumping di sini menyajikan pengalaman yang unik dimana para penerjun akan melakukan terjunan ke dalam gaung. Para penerjun akan melakukan terjunan dari atas jambatan ini yang juga merupakan jambatan gantung tertinggi di dunia.

Selain bungee jumping, terdapat tarikan lain seperti sebuah buaian gergasi yang tergantung daripada jambatan ini. Para pelancong juga boleh berjalan meniti jambatan gantung besi ini dan bagi yang gayat, ianya pasti menakutkan kerana jambatan ini turut bergoyang.

Kawasasan pergunungan Alps sememangnya menyajikan pemandangan gunung-ganang yang sangat mengasyikkan. Di Jambatan Europabrücke yang terletak di Australia pula, peminat bungee jumping boleh melakukan terjunan dari atas jambatan ini yang merupakan salah satu jambatan tertinggi di Eropah.

Fasiliti bungee jumping ini dikelolakan oleh syarikat Rupert Hirner Bungy Jumping dan para penerjun akan membuat terjunan setinggi 192 meter, meletakkannya sebagai lokasi ke 5 bungee jumping tertinggi dunia.

Dengan ketinggian terjunan 216 meter, lokasi ini memegang takhta sebagai lokasi keempatan tertinggi di dunia untuk terjunan bungee jumping. Ianya terletak di Jambatan Bloukrans, Afrika Selatan dan mula dibuka untuk terjunan komersial pada tahun 1990.

Dari atas jambatan, penerjun dapat melihat pemandangan kawasan sekitar yang amat mengagumkan. Malah, terdapat laluan pejalan kaki tambahan yang dibina bagi membolehkan pelancong memanjat ke bahagian atas gerbang jambatan itu untuk melihat pemandangan sekeliling.

Salah satu filem Bond bertajuk Golden Eyeshot tayangan tahun 1995 telah melonjakkan nama tempat ini sebagai salah satu lokasi bungee jumping paling popular di dunia. Video di atas merupakan paparan terjunan di kawasan ini yang telah dimuatkan dalam filem Golden Eyeshot.

Kesemua fasiliti bungee jumping di seluruh dunia hanya membenarkan terjunan dilakukan pada waktu siang. Namun, fasiliti disini memberikan kelainan kerana penerjun juga dibenarkan untuk membuat terjunan pada waktu malam.

Fasiliti bungee jumping komersial yang kedua tertinggi di dunia terletak di China atau lebih tepat lagi di Menara Macau. Menara setinggi 338 meter ini dilengkapi dengan platform peninjau pada bahagian atasnya yang membolehkan pengunjung menikmati pemandangan sekitaranya dengan lebih jelas.

Fasiliti terjunan ini terletak pada ketinggian 233 meter dan diuruskan ole syarikat AJ Hackett. Kerana lokasinya di menara ini, maka ianya turut dilengkapi alatan dan tali khas yang akan menghalang penerjun daripada tergantung dan menghentam menara ini.

Pada ketinggian 377.25 meter, Balin atau Jambatan Balinghe merupakan antara jambatan tertinggi di dunia. Jambatan ini memiliki kepanjangan 2237 meter merentasi Sungai Balin yang terletak di daerah Guizhou di China.

Pada 12 Januari 2019 yang lalu, pihak Guinness World Records baru sahaja mengiktiraf fasiliti bungee jumping disini adalah yang tertinggi di dunia. Pada hari yang bersejarah ini, 12 orang penerjun bungee jumping professional dan 6 orang penerjun amatur telah membuat terjunan bersejarah untuk mengukur ketinggian bungee jumping di sini.


5 Tempat Mitos Paling Terkenal Dalam Sejarah Manusia

Dalam hikayat atau kisah-kisah yang diwarisi secara turun temurun, masyarakat zaman dahulu gemar menceritakan tentang cerita berkaitan lokasi yang dikatakan pernah ada, namun kini tidak lagi diketahui di mana tempatnya.

Apa yang unik, tempat-tempat ini pula sehingga sekarang gagal dikesan sama ada berpaksikan kepada realiti atau sebenarnya hanyalah ciptaan imaginasi masyarakat terdahulu.

Walau apa pun, kisah-kisah berkenaan lokasi mitos ini tetap menjadi asas kepada banyak bentuk penceritaan fantasi moden, sehinggakan masih ramai penyelidik menghabiskan hayat mereka mencari kesahihan kisah-kisah dongeng ini. Tahukah anda lokasi-lokasi bersifat mitos yang kerap diceritakan dalam legenda dunia?

Kerap kali menjadi fokus utama novel, cerpen malahan permainan video popular, Shambhala merupakan lokasi yang menjadi tempat di mana sebuah kerajaan penganut Buddha dibentuk, dengan ibu negara mereka terletak di sebuah bandar bernama Kalapa.

Mitos dan legenda berkenaan Shambhala bukanlah sekadar dari unsur fiksyen semata-mata, Shambhala dikatakan sebuah kawasan yang tenang serta damai seperti disebutkan dalam banyak teks-teks ajaran Hindu dan Buddha kuno. Digelarkan Shambhla kerana maknanya 'kawasan yang sunyi', hanya individu terpilih dan berhati mulia saja dipercayai dibenarkan masuk ke situ.

Shambhla mempunyai pengaruh yang meluas di kalangan masyarakat dunia, dengan banyak masyarakat besar mempercayai kewujudan kawasan ini. Orang Hindu menggelarkannya Aryavartha, orang Cina memanggilnya Hsi Tien dan masyarakat Russia yang mengamalkan kepercayaan lama memanggilnya Belovoyde. Kita mungkin lebih mengenalinya dengan nama popular di Asia; 'Shangri-la.'

Di mana mereka mempercayai lokasi Shambhala? Beberapa kawasan di Tibet dikatakan mirip dengan teks-teks kuno lama tetapi pendapat paling kerap disebutkan, menyebut sebuah lembah bernama Lembah Sutlej yang kini terletak di Pakistan.

Walaupun ada pihak menyatakan Shambhala dan Shangri-la merujuk kepada kawasan yang sama, kajian berkenaan mitos Shangri-la pula menunjukkan wujud perbezaan ketara, dalam catatan yang merekodkan kedua-dua lokasi.

Shambhala dikatakan terletak di kawasan negara Tibet atau Pakistan tetapi rekod-rekod lama menunjukkan kawasan yang dipercayai sebagai Shangri-la pula terletak di negara China. Walaupun begitu, nama Shangri-la sebenarnya datang daripada sebuah novel berjudul 'Lost Horizons' yang diterbitkan pada tahun 1933, seterusnya mempopularkan isitlah tersebut ke seluruh dunia.

Inspirasi penghasilan novel itu pula dikatakan datang daripada sebuah kawasan yang benar-benar wujud di wilayah Muli, yang kini berada dalam Sichuan berdasarkan kepada gambaran yang jelas dalam novel tersebut. Selepas novel itu meletup, istilah Shangri-la mula digunakan secara rasmi bagi merujuk kepada lokasi tersebut dalam usaha meningkatkan aktiviti pelancongan.

Shangri-la terkenal kerana dikatakan mempunyai deposit emas yang banyak dan persamaan itu memang benar-benar wujud di wilayah Muli.

Peminat trilogi filem 'The Matrix' pasti menyedari bagaimana istilah Zion digunakan sebagai tempat perlindungan kumpulan terakhir manusia, dalam menyembunyikan diri daripada ancaman pemerintan robotik dan kepintaran buatan. Istilah ini juga popular, digunakan sebagai kata ganti lain untuk bandar Jerusalem serta digambarkan sebagai 'tanah milik orang Israel' dalam kitab Bible.

Zion dipercayai sebagai sebuah kawasan yang terletak dalam kawasan Kan'aan dan pernah diperintah oleh David (Daud), digelarkan sebagai 'City of David.' Walaupun begitu secara akademiknya, penyelidik masih berlainan pendapat dalam memastikan apa itu Zion sebenarnya. Selain 'City of David', Zion juga dirujuk sebagai nama tempat paling awal Jerusalem diasaskan dan ada juga pihak menyebut Zion sebagai tempat di mana Tuhan orang Yahudi tinggal.

Zion digambarkan sebagai sebuah tempat yang mempunyai struktur gergasi, tiang-tiang besar dibuat daripada batu - menjadi tempat aktiviti masyarakat yang memenuhi gereja serta mempunyai sistem pertahanan yang cukup disegani.

Menjadi salah satu obsesi tentera barat satu masa dulu yang menjalankan banyak ekspedisi untuk cuba menemuinya, Zerzura merupakan sebuah kawasan legenda orang yang tinggal di Gurun Sahara. Dipercayai sebuah bandar yang dipenuhi bangunan berwarna putih serta tanaman-tanaman yang segar, Zerzura menjadi tarikan kerana dikatakan menyimpan harta karun yang sangat bernilai harganya.

Ekspedisi untuk menemui lokasi Zerzura berjalan sejak abad ke 19, dengan usaha paling hampir dilakukan oleh Lazslo Almasy pada tahun 1932. Menggunakan kapal terbang sebagai pengangkutan utama ekspedisi itu, Almasy dan kru tiga orang bersama beliau berjaya menemui beberapa kawasan mata air yang mempunyai tanaman, namun tidak diketahui adakah itu lokasi sebenar Zerzura.

Zerzura digambarkan sebagai sebuah bandar yang dikeliling dua buah gunung, dipenuhi bangunan-bangunan berwarna putih dengan tugu berbentuk burung didirikan di banyak tempat di bandar tersebut. Kisah berkenaan masyarakat yang mendiami Zerzura dikatakan mirip orang Arab, tetapi mempunyai bahasa yang berbeza dan mereka tidak mengamalkan kehidupan bercirikan Islam.

Kisah berkenaan bandar yang dibangunkan menggunakan emas ini sangat terkenal di pelusuk dunia. Istilah 'El Dorado' bukanlah nama sebenar tempat tersebut tetapi merupakan panggilan yang diberikan kerajaan Sepanyol yang menjajah kawasan tersebut, kepada lokasi yang menjadi legenda ini.

Kisah berkenaan El Dorado juga berubah-ubah, pada mulanya digambarkan sebagai sebuah tempat di mana masyarakatnya gemar menyalutkan emas ke tubuh sebelum dikatakan sebuah bandar terbina dengan emas. Mula tersebar sekitar abad ke 16 selepas penjelajah Sepanyol tiba ke Amerika Selatan, kedatangan mereka berjaya menemui beberapa kumpulan etnik yang tinggal di banjaran Andes.

Hikayat yang menarik minat lebih banyak pihak cuba menjejaki El Dorado adalah disebabkan kisah yang dikongsikan, menyebut bahawa setiap kali berlakunya pertukaran ketua kepada masyarakat di situ - individu yang dipilih akan disapukan serbuk emas dengan barangan yang diperbuat daripada emas akan dipersembahkan kepada Tuhan mereka.

Persembahan itu pula dilakukan dengan meletakkan barangan-barangan tadi ke dalam sebuah tasik, sebagai usaha untuk Tuhan mereka menerima perlantikan pemimpin baru di kalangan masyarakat di situ. Tasik itu yang dikenali sebagai nama Tasik Guatavita kini, cuba disurutkan beberapa kali pada tahun 1545 dan 1580. Mereka berjaya mengeluarkan lebih $100,000 jumlah emas pada cubaan pertama dan $400,000 pada cubaan kedua.

Kali terakhir Tasik Guatavita cuba diselongkar berlaku pada tahun 1898, namun lumpur yang terlalu tebal menghalang ekskavasi dilakukan. Bermula pada tahun 1965, Tasik Guatavita menjadi kawasan rasmi dilindungi, membolehkan rahsia El Dorado yang menjadi buruan ramai pihak - ditutup buat sementara.


Kisah Pencipta Bateri Ion Litium Yang Mengubah Dunia

Hadiah Nobel dalam Kimia pada tahun ini dikongsi oleh trio saintis terkemuka dunia iaitu Michael Stanley Whittingham, John Bannister Goodenough dan Akira Yoshino. Ketiga-tiga saintis ini berhak menerima penghargaan terbesar kerana sumbangan mereka dalam penciptaan bateri ion litium atau LIB (lithium-ion battery).

Keputusan untuk memilih lebih daripada seorang pemenang Hadiah Nobel dalam Kimia pada tahun ini berdasarkan fakta bahawa teknologi ini tidak muncul hasil daripada seorang genius sahaja tetapi melalui penyelesaian masalah yang sistematik.

LIB mempunyai kesan yang besar terhadap masyarakat hari ini. Ia menyumbang kepada kewujudan barangan elektronik mudah alih seperti komputer riba dan telefon bimbit. Kini, LIB digunakan untuk menyalurkan kuasa kepada pengangkutan bersih dan rendah karbon seperti kereta elektronik.

Kejayaan LIB ini dijelaskan dengan bagaimana bateri itu berfungsi. Sel bateri melepaskan tenaga daripada tindak balas kimia dalam bentuk elektrik. Sekiranya tindak balas dalamannya kuat, ia boleh menghasilkan voltan yang tinggi.

Bahan-bahan dalam LIB juga tidak memerlukan ruangan yang banyak dan tidak terlalu berat. Ini menjadikan alat ini mempunyai kepadatan tenaga yang tinggi dari segi jumlah dan beratnya.

Litium adalah unsur yang sangat reaktif dan logam paling ringan dalam jadual berkala bahan kimia. Ini adalah sebab utama mengapa LIB menjadi sebahagian teknologi penting dalam dunia elektronik selepas diperkenalkan secara komersial pada awal tahun 1990-an.

Menggunakan litium untuk penyimpanan tenaga elektrokimia seperti bateri pakai buang adalah sesuatu yang mudah sebenarnya. Namun, untuk mencipta bateri yang boleh menyimpan, mengeringkan tenaganya melalui arus elektrik dan memenuhi tenaganya semula apabila dicas adalah sangat sukar.

Profesor kimia di Binghamton University, Michael Stanley Whittingham, terlebih dahulu menemukan teknologi LIB. Whittingham menemui teknologi itu ketika dia bekerja sebagai jurutera di Exxon semasa krisis minyak pada tahun 1970-an.

Ketika dunia menghadapi kemungkinan berlakunya kekurangan minyak, syarikatnya melabur untuk membangunkan bateri yang boleh dicas semula. Ketika itu sudah ada bateri seumpama itu tetapi ia sangat besar, berat dan hanya membekalkan tenaga yang sedikit.

Jika sekeping litium diletakkan di sebelah sepotong TiS₂ (titanum disulfida) dalam bahan yang dikenali sebagai elektrolit, logam itu akan larut dan zarah-zarah yang dicas litium dikenali sebagai ion litium secara spontan akan berpindah dan kekal dalam TiS₂.

Pada masa sama, elektron dipindahkan dari logam litium (elektrod negatif) ke TiS₂ (elektrod positif) membolehkan kita mengeluarkan arus elektrik dari bateri.

Semasa proses cas semula, arus dibalikkan dan litium dipaksa keluar dari TiS₂ dan kembali ke deposit logam. Salah satu keunikan litium adalah ia cenderung untuk membentuk jarum dan dendrit (struktur cawangan panjang) semasa proses mengecas. Ia boleh menyebabkan berlakunya litar pintas dan menjadikan bateri cas semula generasi pertama ini tidak selamat.

Pada tahun 1980-an, seorang profesor kejuruteraan mekanikal dari University of Texas, John Bannister Goodenough, telah menemui bahawa litium kobalt oksida adalah alternatif yang lebih baik untuk TiS₂.

Bahan ini juga mengandungi litium tetapi kurang reaktif dengan persekitarannya dan sangat mudah dikendalikan dalam proses penghasilannya. Litium kobalt oksida menjadi "bapa" kepada bahan dalam kebanyakan LIB komersial moden dan membekalkan kuasa kepada telefon bimbit generasi pertama.

Hari ini, kebanyakan elektrod tenaga tinggi yang dasarnya diperbuat dari kobalt sebahagian besarnya digantikan oleh nikel dan mangan (logam rapuh berwarna kelabu keputih-putihan) dalam struktur kristal yang hampir serupa. Ini kerana kobalt sukar ditemui dan tidak begitu efisyen.

Pada penghujung tahun 1980-an, ahli kimia Jepun di Asahi Kasei Corporation, Akira Yoshino, telah membina bateri litium komersial pertama yang boleh dicas semula yang menggunakan grafit (bahan seperti arang) sebagai elektrod negatif.

Dalam binaan baru ini, litium bergerak antara dua struktur hos berbeza, litium kobalt oksida dan grafit. Prinsip ini menyingkirkan penggunaan litium metalik supaya anda tidak membentuk dendrite dan membuatkan LIB lebih selamat digunakan.

Yoshino juga berhak mendapat penghargaan kerana membangunkan reka bentuk yang membolehkan penggunaan elektrolit organik. Ini memberikan voltan dua kali ganda lebih banyak berbanding menggunakan elektrolit berasaskan air. Namun, aliran elektrolit organik yang lemah bermakna elektrod positif dan negatif mestilah nipis dan diletakkan secara berdekatan.

Yoshino akhirnya menemui cara melapisi bahan elektrod aktif pada logam nipis. Dia berjaya memisahkan elektrod positif dan negatif dengan logam nipis. Dengan ini, generasi pertama LIB mampu bersaing dengan bateri hidrida logam nikel yang menguasai peralatan mudah alih pada awal tahun 1990-an.

Kini, pelbagai penambahbaikkan telah dilakukan pada LIB. Semakin lama, LIB semakin nipis dan kecil tetapi membekalkan kuasa yang lebih banyak berbanding sebelumnya. Suatu hari nanti, penggunaan LIB ini mungkin akan menjadi alternatif utama menggantikan penggunaan kuasa elektrik dan bahan bakar.